Lungawinak Langter A Thupi - Chinland Today Media\nJune 1, 2017 12:38 pm·0 comments\nVei khat ah Columbia Pengpi (District) ih palik in a neitu pawl ih ra hlam nawn lo mi thirleng 100 cu lilam (auction) an tuah. Thirleng hmaisabik an lilam tikah mipa nauhak pakhat cu, “Dollar fang khat,” tiah a rak au. Hmansehla midang pawl in anih hnakih an pek tam thei deuh ruangah a co lo. Asinan, thirleng dang an lilam thok tinte’n, “Dollar fang khat,” tiah a rak au ringring thotho.\nLilam tuahtu cu, ruk mi asilole a hlo mi thirleng pawl kum 43 sung rori lilam rak tuahtu a si. Cu pa cun tlan zuamawknak thirleng pawl an lilam can ah, cui’ mipa nauhak ih ruahsannak cu a kaisang cuang ti a theithiam.\nA netnak ahcun tlan zuamawknak thirleng pakhat lawng a tang. An lilam tikah dollar fang riat tiang a thleng. Asinan lilam tuahtu cun, “Khitawk ih nauhak pate hnenah dollar fang kua in zuar a si,” tiah a phuang. A zal ihsin dollar fang riat a phorh ih, nauhak pate ih dollar fang khat cu a va dil. Nauhak pate cun pia nawi hlir kom khawm mi fang khat a rak pe.\nCu thluh ah nauhak pate cun thirleng cu a la ih a feh tum. Asinan maltakte lawng a feh man. A thirleng neih thar cu tthate’n a ret ta hnu ah a kir sal ih, lilam tuahtui’ hngawng ah va kuah phah in, a ttap.\nHimi nauhak pate ih lungawinak thuk zet vek kan rak ton can cio kha vun ruat sehla, cumi lai ah ziang kan tuah timi khan, lungawinak langter kan thiam tawk maw timi in theihter ding. Ttongkam kan thiam lo ruangah, midang in kan aiawh ih lungawithu in sim sak mi khal khi thil ttha cu a si ko nan, kanmah rori in kan lungawinak kan langter mi hi, kan parih thil ttha tuahtui’ hrangah diriam a um bik ttheu.\nNa lungawinak kha ttongkam ih na langter thiam lo hman ah, na tuahnak le na umdan in na langter thei a si.\nHram: Thomas S. Monson ih “Think to Thank,” Ensign, No. 1998, 18)


Ṭio Mipi Pawl Hrang Theihternak & Ralrinnak – Meifar\nṬio Mipi Pawl Hrang Theihternak & Ralrinnak\nMarch 5, 2022 zingpit nazi 5:55 ah tualsung mipi humhimtu pawlin India-Myanmar ramri ih umhmun khuar ralhrang sakhan cu an va kap ciamco. Falam peng, Rihkhawdar khua No.2 veng ih um ralhrang sakhan cu an va kap ih amalbik ralhrang 5 an thi ih hliamtuar tam zet an um tin PDF-Zoland in an phuang.\nHaimual khua lamih umhmun khuar ralhrang pawlin meithal le ralthuam picang in an kap bawm. An kahawknak hi nazi 1:30 sung hrawng a si ih mipi lamah hriamtuar malte an um. Himi an doawknak ah PDF-Zoland, CDM-Siyin, CNDF, CNA, CDF-Hualngo pawl an tangkhawm.\nCDF-Hualngo in, “Rihkhawdar Town sungih um, abik takin Ṭio mipi pawl theihternak. (1) Dothlennak fehpi rero lai a si ruangah kan ral uico ralhrang pawl thawn biakawknak hrimhrim nan nei lo ding.\n(2) Ralhrang cozah a tluksiat theinak dingah mipi le mipi ralkap pawl hi kan tangtlang a thupi tuk. Cuti laiah ralhrang pawl tanpitu nan um asilen Dalan ti nan si ding. Dalan pawl parih rorel dan vekin nan parah thurel a si dingih hmalaknak kan nei ding” tin an tarlang.


88 Tlawngta Hotu Hlun Dinhmun In Ralrin Peknak Le Sawmnak | Falam Online Media\n88 kum cangvaih lai kandung i phurzet i teltu hrekkhat pawl kha Ralkap aanaa ting veten kanmah inrak zuarthlai tu ah an hung cang.\nAtu kum 2021 ih kan tonmi ah santhuanthu nolh sallo ding in zuam uhsi. Ralring uhsi. Thim le tleu karlak i kanum lai asi. Mipi cangvaihnak le tleunak dodal in mai hlawknak hawltu (Opotunist) pawl, mi zuar thlai hmangtu kansung lala in asuak thei. Cu pawl cu kanral No. 1 ansi.\nHimi cangvaihnak support theilo tu an um khal le anthuthu, asinan dodal hlah haiseh. Adodal tu cu zalennak phatsantu ansi.\nRAMSUNG UM PAWL SAWMNAK:\n1: Ramsung um pawl lamzin in siseh, adunglam in siseh Ralkap uknak siava dotu zaten lungrualten,raltha zet le fimkhur ten hmailam ah nawr vivo uhsi. Thahrum tello ten daiten cangvaihnak lamzin ah feh tlang uhsi.\n2: Lamzin i hmellangter naduhlo khal le natel theinak tampi aum. CDM-tel ruangih harsat tong pawl bawm awk nak ah civil society hotu pawl, biaknak lam hotu pawl, tangrual in bawm awk tawn thiam kantul ding.\nRAMLENG UM PAWL SAWMNAK:\n3: Ram leng um zaten, mai umnak cio ah, demonstration tuah, TV zoh le Fb i comment tuah le zuk thlah men lawng atawk lo. Tuvek ah kan miphun in thuksinsin anlo tul asi.\n(1) Na umnak ram cozah le mipi in hi kanram zalennak hrangah tanpi tu ah sawm cio uhsi.\n(2) Ralkap, palik, cozah hnatuan sungkhat naneih le CDM ah tel dingin sawm uh, anharsat nak hi bawm uh.\n(3) CDM ih ateltu pawl harsatnak, CDM antel ruangih mipi tulnak tampi ahung um vivo ding. Ramleng i nabom thei mi cu sumpai asi. Curuangah mai ramthen cio, mai kohhran cio in CDM-FUND tin sumpai ahran ten khawm khawm cio uhsi.\n(4) Lamzin zawh in duhphorh lawng silo, zalen nak taktak, federal Union pi kandin thei nak dingah roadmap thate, strategy thaten tuah theitu mifim ramsung-ramleng-ramdangmi kawlruai in plan thaten tuah thei tu mifim mithiam kantul.\nA nung kan cung Pathian in tleunak ah inhruai in thisen luanglo ten zalennak taktak aum mi rampi suak hram seh!! Thisen luang aum pang khal le luangtam lo ten, luanman um hramseh!! KUTKAI AW IN HMAI NOR SIN UHSI! TLEUNAK NI ARA SUAK SAL DING!! (Himi sawmnak hi nakuat sawng vivo thei)\nGlobal Chin (Falam) Organization\n← Duhphorhnak neitu Kum 19 Nute cu Cerek ngai thawn an kap ngah\nDuhphorhnak nei ruangah CUSR sungtel 2 kaihkhih tuar →\nJuly 5, 2021 Ni Hnem Sung 0\nVAR Tiva Ah Mihlo An Hawl


"Jesuh" Maw "Jesu" Ti Ih Ngan Ding? - Chinland Today Media\n“Jesuh” Maw “Jesu” Ti Ih Ngan Ding?\nJune 4, 2012 4:37 am·10 comments\nKawlram Acozah in Lairam Acozah Tlawng pawl ah Laica zir in rak siang dah ih, culai ih an tuahmi “LAICA SIAR” ah A ihsin Z tiang Mirang Cafang (alphabet) a tel thluh ih hlei ah “t.” a tel. Laica ahcun a ttul lo ti’n in rak hlon sak lo. Zir ding le thiam ding in duhsak tinak si ding.\n“Jesuh” tiih Lai Bible tampi ih an hmanmi hi ka ruah daan ah Hebru le Greek ttong hram hnakin Mirang (English) ih “Jesus” hi an sirhsan cio ding ka zum. English version 10 lengkai ka hmuh dah sun pawl ah “Jesus” ti hlirin ka hmu [KJV khal in Jesus, TEV khal in Jesus].\nZiangruangah Mirang ttongin teh “Jesu” ti loin “Jesus” ti’n “_s” an telh si pei ti ruah ding a um. Cun Kawl ttongin Adoniram Judson in Hebru le Greek rori sirhsan in Bible a let (translate) ih “Jesuh” timi awsuak ttongfang a let/hmang (Kawl ttong awsuah ka theih daan ah).\nTufang Laimi pawl ih kan LAICA kan tuah tthat duh daan cio ah, “Kan ttong ah” timi hi ka thei tamzet. Himi hi ruah tthat ttulzet in ka thei. Ziangahtile “kan ttong” kan ti tikah Falam peng sung hman ah khua le tlang ih zirin kan hmanmi awthluk (accent) bang awk lo phun tampi a um thei. Mi pakhat hmin, Laimi a si ve lomi miphun dang Kawl, Kala, Mirang, le Hebru hmin pawl tla kanmai’ ttong le awsuah fekfek ih kawh kan tum a si ahcun a si thei ngai pei maw? tiah a si.\nVeikhat ah Insein ih Bible Tlawng pakhat ah ka leeng. Bible Tlawng saya Innsang pakhat ah kan to khawm ih thuhla phunkim kan titi. Calai thu lampang kan thleng. Calai Seminar tuah zikte a si ngelcel hmang. Lairam ihsin Rangoon rung tlawng duak pacang ttha, Calai helhkam emem a um si hmangih Seminar tel man ta loin a tlun a ttul. Thungai hramfaak in thu in cah ta sokhaw an ti. “Tuih ttum calai thu nan relnak ah “Jesuh” ti nawn loin “Zisu” ti rori thlang uh. Kan ttong ah “Jesuh” tivek cang thei lo, ti’n. Mi pakhat in, “Nang teh ziangti’n na ruat?” ti’n i sut. “Singai a, a rang thei tawkin hun sim fiang uh, Jesuh hi Laimi, an khua mi ah a ruat pang si pei. Jesuh hi Judah ram ih rung suak a si ruangah Judah hmin sakmi sokhaw a si,” ka ti hnge2.\nBible sungah, “J” um lo ngaingai in a cang thei ding ka zum lo. “Jerusalem” kha “Zerusalem” tiih thlengh hi thil remcaang in ka hmu lemlo. Cuvekin Job tla kha Zob va ti sak cu a dangpi si ding. Curuangah “J” awsuah hi zir le cawn, thlun thei kan tum le kan zuam a ttul sawn ding.\nVeikhat ah Falam khua laili ah mi pakhat a zuk (photo) aw. A dunglam inn tumpi background ah a laak. A zuk cu a va tlen ih a lu dengah “SU KAN ZIANGKIM” ti’n a lang tariai. A duh lo nasa. Curuangah cuih inn parih cangan tla “ZISU” ti’n ngan nawn loin “JESUH” ti’n an thlengh an ti.\nLaimi zumtu ulenau pawl, kum zabu 21 san ah kan um. Kan fanau pawl tla phunhrek (KG) ihsin English an zir zo. Tuni ah Leitlun ramtin ah kan thleng zo. Leitlun pumpi (International) zikzik ih an zir le an hmanmi cu Mirang (English) a si ko. Bible sungih hmin pawl hi originalHebru ttong le Greek le kan zir in kan thiam thluh thei lo ding ruangah, Bible version phun2 ih a laimuril (essence) kan pom daan a bangrep thei thluh lo hmanah, Minung Hmin pawl, ahleice in “Jesuh” timi te tal ahcun thu hmunkhat nei thei sehla duh a va um so! Pathian thu (theology) feh daan khal ah a palh ciamco lem ding ka zum lo ih himi ruangah kan thlarau nun tthanlen pitlinnak khal ah in cakter cuang ding le in derdaiter cuang ding ka ring lo.\nNote: “Jesuh” maw “Jesu” ti ih ngan ding? timi ruahnak ngantu hi Rev. Run Cung Mang, Malaysia LCF ih Pastor tuan rero lai a si.\nZingthar (Biazai)- Cengte\non June 4, 2012 at 4:45 am\nTimothy Sui Lian Mang cun hitin a ngan ve:\nLaica ngandan dik tak ah cun Zisu or Zisuh ti hi a dik ding. Asinan Bible leh tikah minung hmin tivek, khaw hmin tivek, ram le mphun hmin tivek, tiva le tlang hmin tivek ah hi cun borrow word ( mirang maw, Greek maw, Hebrew maw) hi hman ve mai a si nak can a um. Thimnak ah “Timothy” ti hi kan Bible ah kan hmandan a si. Mihrek cun “Timothe” tin tla an hmang men ding.\nLaica ngandan tak ah cun “Timawte” or “Timawthe” in tla a aw a suak men ding nan. Hmin thuhla ah cun a ngantu le a hmin neitu duhdan ih ngan tla a tulnak lai a um ding a bang.\n“Jesuh” tile “Jesu” ti thu ah cun a dik dawn ti a um cuang lo ding. Committe in himi deuh hi hmang uhsi ti mimi hman a si ko ding. Kann ih in “Jesu” ti kan hmannak cu “Jesuh” tiih ngan asile a tawizawng ih “Jesu’n, Jesu’i” tivek ah “Jesuh” tiih ngan ah cun a buaithlak deuh ti thu men ih kan hmannak a si. Himi thu ah cun mai thuthu te sawh ih ngan deuh cio a si a zumum.\non June 4, 2012 at 7:44 am\n….Jesu, Zisu….///….Jesuh or Zisuh “H” cun kan awsuak thawn a hla aw deuh lo maw???? Jesuh, Zisuh ticu Hlasak ah tla cun Sal buaithlak nasa…kan awsuak vek cun Jesu asilole Zisu.\non June 4, 2012 at 12:11 pm\nkei ka ruahnak ah cun mirang tong ihsin leh mi si hman sehla kawhmi hmin hmuahhmuah let lo in mirang hmin thlun ve sehla duh a um ka ti.cu laimi pawlin Bible an let ih leh lo mi le leh mi a um.kan ruah that tul ngaingai ka ti.leh mi a um ruangah buainak a thok .mithenkhat in let ding an ti ding ih mithenkhat lala cun let lo ding an ti ve ding.leh zo mi cu Jesuh tin um ko theh.”Zisu” tin kan ti le cu capohnak ah na hmang lan ta ding tin ka hmu.lung awi\non June 4, 2012 at 12:22 pm\nkei ka ruahnak ah cun mirang tong ihsin leh mi si hman sehla kawhmi hmin hmuahhmuah let lo in mirang hmin thlun ve sehla duh a um ka ti.cu laimi pawlin Bible an let ih leh lo mi le leh mi a um.kan ruah that tul ngaingai.leh mi a um ruangah buainak a thok .mithenkhat in let ding an ti ding ih mithenkhat lala cun let lo ding an ti ve ding.leh zo mi cu Jesuh tin um ko seh.”Zisu” tin kan ti le cu(zi-wife,su-vulva) capohnak ah an hmang lan ta ding tin ka hmu.lung awi\non June 4, 2012 at 3:12 pm\nka ruah dan le hmuh dan te tar lang ve sehla…Jesuh le Jesu cu aw tluk tawi sau ti vek ih zir in kan hmang deu vek ko a bang. Jesu le Zisu ah cun Jesu tlun a duh um deu in ka hmu…an rel zo vek in tong let mi a si ih a mah vek te ih an hmin ngan hi a mawi deu in a duh um deu ding a bang …….\n.thimnak ah…UN ih ka hmin hi Thian Mawi a siih kan lai ca cun Thian tin kan ngan, asinan mirang tong in Thain tin A le I um hmun in thlen sak ih ka lung hmui lo nasa.sim duh mi cu hmin hi cu a mah vek ten tlun in ngan thei sehla duh um deu ding zum a um.\nCun lai mi hin kan lai nun phung hi kan uar dan a luar deu hi a poi zet nak tam pi aum phah theu. Fim thiam san kan ti ih ram cangkang le thangso um tu dan tla kan hmu tam thlangih thleng ding leh con tlak um cun thleng leh cawng thei tum hi a tul phahphah hmang.\nJapan Thaihliak says:\non June 6, 2012 at 4:11 am\nNan hmuh daan rel caan, ruahnak phorhsuah caan kan nei laifang a si. Zirsang, thiamthei deuh pawl le Lairam acozahpi in high school level tiang zir dingin a rei hlan ah tawlrel a c ding. Cutik caan ah mepa tangih tangnak in san a tlai lem nawn lo thei. Cumicu tlawngta hmuah in an zir ding, ih cuvek an zirmi na duhlo a c ahcun na duhduh dan in na au suahpi thei thotho. Nan, mi ziangtluk in an lo thlun ding ti cu….hngak…..cuan……..zoh…..\nChin state ih Chief Minister ka c sehla cu…….hivek ih Laica thansoh duhtu pawl laksawng tampi ka lo pe dingih,,,,,hlawh tampi pe in hnatuan fial cih ka lo duh hai z nan c maw……..\non June 6, 2012 at 6:54 am\nkei ka hmuhdan ahcun Jesuh timi a si lo khalle Zisuh timi tal hi hmang sehla a ttha pei maw tiah ka ruat.\nJesuh timi kha Jesui’ ti’n (neitu sinak langternak ah) kan hman can khalah a original ttongfang ih ‘h’ a telcianak hin buainak a thlen tuk lem cuang lo.\nMirang tla in ‘would not’ timi kha ‘won’t’ tivek in apostrophe retdan an nei thotho. kan thuhhlohmi ttongfang zawn kherkher ah apostrophe ret ding timi a um hran cuang lemlo.\nJesuh timi tla cu Pathian hmin a si lailai ih, Grammar fehdan hnakin a zah-umnak kha kan thupiter a ttul sawn in ka hmu.\nZ le J hman thu ahcun rel duhmi ka nei hran lo nan…….’h’ telh le telh lo thu ahcun malte ka run rel ve a si hi………ka lungawi\non June 7, 2012 at 10:58 am\nRuahnak hi a tam vivo thlang tikah mang bangza le attlakza a si.A tlunih ka ngan zo vekin thleng tum rero lo in zuam sawn uh.tulai fimnak a karh vivo khal le tan rualnak a si lo in thei.cutin cutin sehla ti a tam ih pakhat le pakhat zuam awk ah a cang riangri.tahthimnak ah Dr Hre Koi le Sui Lian Mang le pawl in an Bible leh dan an el aw.fimnak sang veve an si ko nan( kei mah ka thiam deuh tiah an ti men maw ka ti)an hmu aw thiam lo tluk vek fang a si.kan ken mi Bible version hi thei thiam sehle a tha.Bible sung ih hmin nei hmuahhmuah hi let lo le leh zo mi cu um ko seh tiah zangfah ka dil.keimah hrimhrim in falam Bible cu kum riatlai ka kut ken in a um zo ih (TEV) tin ka thei ngal (Tedim,Hakha,Falam,Mizo le Bawm ) cupawlin an let ih an leh dan an bang cio lo tin ka thei.tu ah cun Version hmuahhmuah ka keng theh ih an bang aw thluh cuang nan ka thei thiam.khual tlawnnak ih ka hman mi cu NKJV a si ko.curuangah awsuak mi kan tlun cu a dik a bang nan laimi pawl hrangah a mawi lo mi a um phahphah.cuvek thotho in Greek tong khal ah lai mi pawl hrangah tong mawi lo a um phahphah ve.na thu rel mi ziang ha ka ti men.a thu lungding hman lung nan tum lo ih ziangti ngan ding ti nan buai.satan in pathian zum ih a khur.hmanseh kannih cun kan khur lo.\nLian Khup says:\non June 8, 2012 at 5:48 am\nJesuh tiah tuni tiang kan ti lo. Kan aw khal a suak thei lo. Z aw in kan suah lai. Laimi in system kan thlun thei lo ti thei thlang uh.\nJanpan Thaihliak, minister cuh ve awla. Mi khaisan na thiam ding. Vote na ngah tam ding. Na pa ngai2 le.\nKianghrol, na simfiang dan a mawi tuk nan ka lo pompi thei deuh lo a si. I ngai thiam. Kei cu Xisu tin ka ti ko ding. Asilole Sumte ka ti sawn ding.\non June 8, 2012 at 9:52 am\nKan tawng tak hi cu aw kan buai zik tan fang a bang a tha law law, Jesu or zesu cu kan hman tlangthei ding ka zum,Jesuh cu a sal dan ahar deu, Jesu ti in thukpi a rel ko lo maw?


Ciamciam Ih Hrilmi Ttongfang - Chinland Today Media\nOctober 20, 2010 1:32 am·0 comments\n1 Korin. 2:1-9\nKa u le ka nau tla, nan hnenah ra in Pathian thuthup ka phuan tikah ttongkhun le minung fimnak ka hmang lo. –1 Korin. 2:1\n– 2 Thess. 3\nKa nauhaklai ah cafang sauzet: “antidishestablishmentarianism” timi awsuak in ka siar ih ka rak nuam awzet. Ziangtluk siar har so a si! A sullam ka rak hawl. Dictionary ka zoh ih, “Din ciami kawhhran kha cohlannak ihsin phiat saal ding acozah ih duhnak daan,” tiah a ti. A sullam theih har daan cu a ttongfang saal har tluk zikin a har ve. Keimah siseh, tlawng ih ka rualpi pawl in siseh a tican kan thei cuca lo. Hmanseh ttong saupi hman thei cu thu theizet ah kan hei ruat aw.\nDungthluntu pawl in thu an sim tikah mi ih zoh saan ding an tumtah lo. Paul in Korin khua zumtu pawl hnenih ca a kuat tikah hiti’n a ngan, “Nan hnen ra in Pathian Thuthup ka phuan tikah ttongkhun le minung fimnak ttongfang pawl ka hmang lo,” a ti (1 Korin. 2:1). Ttongkhun le ttongthuk (Excellenccy of Speech) timi cu Greek ttong ihsin lehmi a si ih a sullam cu “a nasazetmi ttong” asilole “a saangzetmi ttong” tican a si. Cuvek ttongfang hmang tahrat ih thusim cu midang hrangah tthathnemnak hnakin mah le mah cawisaan awk duhnak a si. Paul cu mifim cathiamzet le Pathian thuthuk Ca Thianghlim ngantu a si. Sihmansehla amah le amah thupitter awknak dingah ttong thukpi a hmang dah lo.\nPathian Ttongkam theihnak in kan tthanso tikah Paul ih nun daan hi thlun in theihnak cu uar-awknak ah hmang hlah uhsi! Cu ai-ah ttong ttha hmangin midang tthansonak le thapeknak ding tuah sawn uhsi! – Dennish Fisher\nHngalnak thawn a khatmi kan thinlung,\nKan ttongkam in a lang;\nHmanseh suup awk theinak nun,\nSunglam thlarau hnattuan in lang. – Sper\nKan theihmi thu in fimnak a langter lo,\nhmanseh ziang caan ah ziangti’n kan hmang timi in a langter.\nNinghang Riahsiami hrangah


Tulai Australia Kawhawknak Thu Lawrkhawm - Chinland Today Media\nTulai Australia Kawhawknak Thu Lawrkhawm\nApril 9, 2014 1:41 pm·1 comment\nTUI TUM KAWH AWK NAK THAWN THEIH TUL MI TETE LAWR KHAWM\nTulai thu tharhlaam deuh a si ruangah le Delhi le Malaysia ih um kan unau pawl thu thei fiang lo tete kan um ruangah thusuh nak le san nak in hithu hi ka run ngan ding. Australia lamih kan theih ttul mi tete khal a tel a cang thei tawk ih ka run lawr khawm mi a si,,, mi hrek khat hrangah tthat hnem nak a neih ka bei sei.\nAUSTALIZA KUMPI POLICY\n*200 VISA kha malter deuh in 202 VISA tamdeuh a la ding.\nSUNGKHAT KAWH THEIH A SI MAW?\n*Si e,, Refugee card neicia a si ding ih Burma ramleng ih um a si ding.\nUN CARD NEILO TEH KAWH THEIH A SI MAW?\n*Kawh ngah lo tinak cu a silo nan Australia kumpi in Malaysia kumpi or India kumpi hnenih (exit permit) dilsak kha a buaithlak deuh ruangah UN card neicia a duhsak (Uusaa) deuh nak a si bik.\nKAWLRAM UMMI TEH KAWH THEIH A SI MAW?\n*Nupi/pasal lole fale (Kum 18 hnuai) taktak cu kawh theih a si. Midang cu a ngah lo.\nMINUNG PAKHAT OR FAMILY PAKHAT IN MINUNG PAZIAT KAWH THEIH A SI.\n*Mi kawh dingah rikhiah a um lo, asinan minung tampi na kawh a silen ttuanvo na la thei pei maw ti ruah ding a um. Australia kumpi ih zum le zum lo parah a hngat aw,, an lo zum lo ah cun interview hman ko nawnlo in anum thei.\nHNA TUAN NEI PAWL LAWNG MAW MI KO THEI??\n*Si lo,, zo khal mi kawh theih asi, a mah lawngte Australia Citizen lole Permanent Resident (PR) na si a ttul. Atam sawn cu PR kai lai kan si ih mikawh thei nak kan nei.\nVANZAM TICKET LEISAK LEN VISA AN PE CIH TI TEH A DIK MAW?\n*A silo, Vanzam ticket leisak in umzia a nei cuanglo,, Visa an pek hnu lawngah Vanzam ticket cu lei sak ding a si. ,,,Nan dilnak an lo pomsak a silen Interview an ko tading, cui hnuah Thi-sit (Medical check-up) an tuah ding, cumi an on in Visa an pe lai ding, cui hnu lawngah Vanzam ticket cu leisak a si lai ding. Mi hrek khat an case (dilnak) an pom sak lo mi tla cu interview hman ko lo in an reject ding. (himi thu ah zamrang zetih feh theih ah kan ruat pang thei,,, Thi-sit (medical check-up) hnu hmanah thla thum-li kan rei ti kha mah te ruah mei ding.\nVISA an ngah hnuah Vanzam ticket leithei lo pawl hrang bawmnak dil a theih maw??\nTheih ee,, IOM (http://www.iomaustralia.org/projects_nils.htm) ah a na ticket man ih 70% cu cawi theih a si. Cui hnu a tangmi cu nangmai na pek teng teng a ttul.\nIOM IH PAISA CAWI CU KEIMAH TE KA CAWI THIAMLO AH ZOHA BAWMNAK KA DIL DING???\nLungphang aw hlah,, VISA an ngah zo ti na theih cun AMES ah feh lohli aw la na kawh mi hrangih case manager va tong lohli aw, a mahin a lo bawm ding. VISA an ngah veten Immigration office cun AMES ah an hmin an run kuat ding, AMES ah case manager midang vek thotho in a nei ve ding. Cui case manage thawn Vanzam ticket man siseh, Inn san nak ding le thil ttul dang pawl nan tawlrel tlang ding.\nCu lolen MIC khalah bawm nak na dil thei ringring a si.\nAUSTRALIA AN THLEN TIKAH MIDANG VEKIN CENTRELINK LE BAWMNAK DANGDANG AN NGAH VE PEI MAW?\nCenterlink an ngah ve ding, cun case manager khal an nei ve ding. Hman seh community guide hna ttuan ttheu mi kha nangmai tuah thluh a si ding. An ra thlenih Airport va hmuah le Inn san nak ding pawl khal nang mai hna a si thlang ding. Kumpi cozah hnen ih bom nak Inn sungsang thilri pawl cu an case manager thawn nan tawlrel tlang dingih an ngah ding le ngah lo ding cu a lo sim thei leh ding. Kumpi cozah lamih covo cu an ngah thluh dingnan a tawlrel kha nangmai hna asi ti nak a si.\nKAWH AWKNAK FORM CU ZIANG TIN KA TUAH DING?\n*Form 842 LE 681 tin a um. Department of Immigration and Border Protection Website ah phih hnuah print theih a si.\nOnline ih phi hnu ih print duh sal pawl hrangah :\n*FORM 842 ONLINE IN PHINAK (http://www.immi.gov.au/allforms/pdf/842.pdf)\n*FORM 681 ONLINE IN PHINAK\nHIMI POLICY HI ZIANG TIKTIANG A UM DING?\nAustralia Immigration and Border Protection Minister, Scott Morrison an kom nakih a sim mi ah cun tuihnu kum-5 tiang himi policy hi sunzom vivo a si ding tiah a sim. Tui kum sungih kan bikhiah mi cu Burma raltlan mi-4500 la dingin kan tumtah ti a si. Hmai kum ah ziang zat an ri khiah sal ding ti theih a si hrih lo ih hi thu hi kum-5 tiang taktak a daih pei maw tikhal sim theih a si lo. Kumpi policy cu thaisun khalih thleng aw sal thei a si ruangah a rang thei bikih dil ding cu kan mai hna a si.\nBAWMTU NEILO HRANGAH TEH??\nKan Chin mi a bik takin Falam mi sungkhat bawmtu nei lo pawl hrangah Grace Community Church Pastor Rev. Tawk Kap in Refugee hrang a dinmi pawlkom hmangin mi a bawm thei ringring a si. Mi bawm thei ih ka um hi Pathian thlawsuah titu a si ih contact duh tu hrangah group mail ih a thlah zo mi ah peh tlaih theih ringring a si.\nChin Community Victoria (CCV) khalin sungkhat ko duh nai harsat nak nei pawl hrangah a ti thei tawk ih bawm dingah a man cia ringring a si.\nPathian thlawsuah luanliamnak khawvel Australia ram ah na thinlung na pe a silen a ranglam in rak tawlrel aw,, Australia cu rikhiah a nei ih can a on sungih tawlrel lo aisilen can ttha sangka a kha hnu cun king on sal a theih nawn zik lo.\nThucah- Mai Sokhlei Par\nPu J H Thang says:\nPu J H Thang\nNa ca ngan mi kan rak siar ih kan phur nasa,asinan mi pi kan za te hrang ti ih kan ruah mi hi ziang cin a si ti le ram sung ih mi kawh thei nak dan le dun pawl in run ngan sak bet ding in kan lo dil.tah thim nak ah Organization proposer criteria, PR proposer criteria Citizenship proposer criteria le dan terek dang a tul mi pawl thawn in rak than thei uh la,mi pi pawl in kan that hnem phah ding tiah ruah san nak kan nei.


Ar vulh tum nak Hmunpi cu Khuahlan Thlaan ropi a rak si | Falam Online Media\nGermany : Saxony-Anhalt state ah Phunhnam sang, mi ropi phum nak siding zum um mi Thlanmual ropi hmuhsuah a si.\nAr vulh nak Lo tumpi tuah tum in hmunram thianfainak nei lai ih hmuhsuah mi a si ih Dar bel pakhat cu numi ruh ro paruk in a kulh.\nGerman mithiam pawl in Thlan umdan le a kiangkap ih thil umdan an zoh hnu ah kum 1500 luan hrawng ih phunhnam sang mi ropi phum nak Thlanmual si ding an zum.\nHih hmun ih zingzoinak neirerotu archaeologist Arnold Muhl cun “Phunhnam sang mi ropi lole rank sang zet mi bawi pakhatkhat phum nak siding zum a um. Hih hmun thawn pehpar mi thuanthu theih mi zianghman kan nei lo ih zingzoinak kan nei rero lai”\n“Dar bel kulhtu numi paruk ruh a um ih a nupi maw an si? raithawinak ih hmang mi maw an siding tikhal kan thei cianglo. A kiangkap umdanvek a si le hih hmun ih an phum mi cu mi menmen a si lo ding” tiah Germanpost hnen ah a sim ih “Germany ram kum 40 sung san thuanthu ih hmuhsuahnak ropibik a si” a ti.\nDar bel kiangkap ah caw fate, uico, rang 11 ruh tel in rannung ruh tamzet hmuhsuahcih a siih Sui le Ngun khal an hmu.\nArchaeologist Arnold Muhl cun “Dar bel cu Thlan 60 kim zik in a kulh. Hih mualpi ah thlalang thawn tuah mi pakan kuum, kawrfual ceimawinak, naam le ralkham kan hmusuak hlei ah Eastern Roman emperor Zeno ih sui paisa 480 hrawng kan hmu”\n“Mi ropi tiih zum mi miruak cu kan hmu hrih lo. Dar bel sung ah a ruh vutcaam a um khal si men thei” a ti.\nTulai tectnology thawn ruh ro le puan them (hnipuan hruh mi) zoh nak an nei mi ah AD480 in AD530 kiangkap hrawng ih Rhine tipi tluan ih um Alemanni German phunhnam an si ding zum a um ti`n mithiam pawl cun an sim. (Dailymail)\n← Austria le Switzerland ram ah Danglam zet in Vur tlak luar\nTlawng kai tlang Tong aw saal Rualvah Hnih tei` Video cun Mipi Lungthin a Tham →


C.Ronaldo Tel Rori Seh – Ajax Coach Erik Hag – Times Of Chinland\nApril ni 11 ,nili zing Myanmar 1:30 am ah Champions league quarter final hrang Ajax in Juventus an rak mikhual dingih Juventus cu mikim zet si thei sehla a duh thu Ajax Coach Erik Hag in a rel.\nAjax Coach Hag cun ,”C.Ronaldo a lek thei asile ,thiltha tuk rori a si ding.Ziangahtile kan domi player an kim theh cu kan duhmi a si.Curuangah Juventus hrang C.Ronaldo a tel thei a si ahcun kan lungkim tuk lawlaw ding.\n“Tunaite Champions league ah Netherlands club pawl an thlengsang thei dah lo nan,tui dinhmun kan thleng thei cu kan diriam ngaingai ih sumpai ruangah thil ziangkim hi a thlengdanglam aw cak tuk rori.Curuangah kan caantha kaihnget in kekar vivo kan tum ih kan fimkhur zet ding.\n“Champions league zuamawknak ah team tha lawnglawng an um ih kum tinten a keel ringring a si ahcun mipi khal in an ning ding.Curuangah tui season hrang Ajax le Porto in quarter final kan thleng thei cu mipi ti mangbangtu le tiphurtu pakhat a si,” a ti.\nC.Ronaldo hi damlonak ruangah Serie A puai 2 lai a lek lo zo nan,Ajax dotu ding Juventus hmin cazin ah a tel zo ih a luh hngal khal zum zet a si.\nMessi Lawng Siloin C.Ronaldo ,Mbappe Le Hazard Pawl Khal Kan Do Zo – Solskjaer


Hruaitu - Dr. No Than Kap - Chinland Today Media\nHruaitu – Dr. No Than Kap\nHruaitu: Pu Than thusutnak lo nei sehla a ngah maw?\nNTK:Ngah tuk ee. (Hni siamsiten a um).\nHT: Na suahnak khua, unau paziat na nei ti le khuitawk ah an um ti in sim thei pei maw?\nNTK: Ngai Lan khua ah ka suak. Unau 12 kan si. Ka unaupawl cu Kawlram le USA ah an um.\nHT: Tui na umnak hmun le ziangmi na tuan ti tla theih kan duh?\nNTK: Yangon ah ka um, Bible tlawngah President tuanvo lain ka um.\nHT : Zirnak lamah teh ziang tiang na thleng?\nNTK: Master tiang ka zir suakih 2004 kum ah D. Litt ( PIU, USA ) in pe.\nHT: Ziangtik ihsin Ramthu (Politics) ah na rak lut thawk?\nNTK: 1973-74 ah ka rak thawk zo. 1982-83 ah K.I.A pawl hnenah bawmnak dil ding in ka feh ih thaten ka va biak ngah. Ka tlun lam ah ralkap in in kaiih porter ah in hruai phah, thawng ka tlak.\nHT: Ziangruangah na nauhak kum 20 hrawng ihsin Politic lam na ruat a si pei?\nNTK: Ramthu le leitlun hotupawl thuanthu ka rak siar tam ruangah a si bik ko ding. Cun, ka nauhak lai ihsin Kawl lakih ca ka zir ruangah phunhnam bangaw lo karlakih thleidanawknak um thei mi pawl ka hmuh phah miin kan miphun hrang tuan duhnak i nei ter sinsin in ka thei.\nHT : Cumi ihsin CNA nan rak thawk tinak maw si?\nNTK: A si lo. CNA cu lehhnu rei deuh lamih din mi a si.\nHT: Ziangruangah Bible tlawng na kai peh vivo lo?\nNTK : Asi, USA ah Doctorate tiang kai ding in ziangkim tuah fel thluh a si zo. Cutin USA feh dingin ka um laiah Aizawl ih ka nau hnenah ka hung tlawngih cutawkah CNF ih hnatuan Pu Tial Khal, Pu Lian No Thang le Roeng pawlin ram hrangah hnatuan tlang dingin in rak sawm. Ram hrang hnatuan rak duh cia ringring ka si ruangah tuan tlang dingin ka remti.\nHT: CNF rak dintu pawl zo an si?\nNTK: (1) Pu Tial Khal, (2) Pu Lian No Thang le (3) Ro Enga pawl an si.\nHT : CNF hotu/President ah ziangtin na cang thei?\nNTK : CNF ka lut hlanah an president cu Pu Tial Khal a si. Keimah thawn kan tawnawk tikah a tuancia an mai sawmnak le duh dan in President ka tuan. President si dingih in duhnak san pakhat khal an lakih zirnak sang le kum no ramthu buaipi rero zo ka si ruangah a si hmang ding. Cun, CNF cu a hmin lawng a si hrih ih kan mipi ih theih tuk hrih lo le ramdang bawmnak khal ngah hrih lo a si tikah keimai hohanak in hmailam kan pan thei an zum a si bik ding.\nHT : CNF timi le CNA timi – mi tampi in kan fiang lo in sim thei pei maw?\nNTK : CNF timi cu party hmin a si ih a dintu cu Pu Tial Khal a si. CNA cu ralkap hmin a siih a dintu cu keimah ka si.\nHT : CNA ziangtikah, khawitawk hmun ah na rak din?\nNTK : 1988 November 14 ah Klerdy Camp (KNU area) ah ka rak din mi a si.\nHT : CNA ralkap hmaisabik pawl zo an si?\nNTK : (1) Thawm Hlei Mang, (2) Hrang Vung (3) Mang Hnin (4) Tin Mang (5) Tluang Hre (6) Khuang Ceu (7)Khuang Lian Sum (Soe Maung) (8) Tha Nei Luai pawl an si.\nHT : Culaiah peng dang unaupawl teh CNA ah an tel ve lo maw?\nNTK : Pengdang unau pawl cu leh hnu lamih ra lut vivo an si.\nHT : CNF /A hi pitling le cak zet si thei dingin ziangtin Sizungzi (organize) na tuah?\nNTK : CNF ih hna kan rak tuan thawk laiah Laimi party dangdang an rak um ve. Cui pawl cu Laimi ah pumkhat kan sinak thu le tanrual a thupitzia nasaten ka sim ih lungrual ten kan hnen(CNF) ah in rak zawm. Cutin in zawmtu pawl cu;\n(1) CNO – Salai Myo Aye (Asho) ih ho\n(2) CDP – Pu Mang Tling (Ex.MP) ih ho\n(3) ZLF – Pu Mang Khan Pau ( Zo) ih ho\n(4) BDF – Pu Sang Hlun le Pu Sui Khar\n(Hakha – Than Tlang ) pawlih ho an si.\nCun, CNF cu 1989 ah Burma sung Tlangpar mi hmuahhmuah zawmkhawm NDF ah ka luh pi. NDF ah member 11 nak kan si. Cui hlei ah DAB dintu lak ah ka rak tel ve.\nHT : Chin miphun hrang UNO ih thurel hmaisabik a si an lo ti a dik maw?\nNTK : A dik, 1994 ah UNO (WGIP) thurelnak ah kanChinram thu ka ausuah pi. Kan Chin thu hi 1990 ihsin UN ah ca thawn ka rak sim zo nan 1994 lawngah keimah fehin thusimnak ka va nei.\nHT : CNF/A ziangtik tiang lungrual in nan rak tuan khawm thei?\nNTK : Lungrual in na timi hi peng dang pawl thawn kan zaten lungrual na sim duh mi a bang. A si, kum 4 sung lung rual ten kan tuan tlang. 1992 ah thenawknak a suak.\nHT : Hotu pakhat dinhmun in ziangruangah thenawknak a suak tin na hmu?\nNTK : A tawinak in ka sim a si le kan lakah mai peng lawng cawisan duhnak thinlung (Peng thinlung) a lut ciamco ruangah a si. Kan lakih bulpak sawiselawknak phunphun hi cu suanlam (excuse or pretext) men siin ka thei.\nHT : Cuticu nangmah le kan Falam pawlin mah peng lawng duhnak thinlung nan nei ih midang nan thleidang tinak maw si?\nNTK : Si lam lam hlah. Peng thin lung (communal feeling) ka neih lo zia cu kan mai (CNF) lakih hohatu cabinet member cin ka ret dan le CNA ralbawi ka ret danin a lang ko. Thimnakah party hotu tam sawn ah peng dang mi ka ret. Ralkap\nhotu khalah a tam sawn peng dang mi ka ret. Falam thinlung lawng rak nei sehla hotu lu lamah peng dang mi pahnih khat fang ka rak ret ding.\nHT : CNF/A ah peng thinlung ruahnak tha lo a lut hnu ah ziangruangah kan Falam peng mi pawl an suak theh?.\nNTK : Kan unau pendang pawlin hotu si duhnak ruangah thuneihnak lak an duh tikah annih cu tuvekin thuneihnak ngah thei lo le cang thei lo ko tuah thei kan si. Hihi anmah khalin an thei tuk. Asinan kan do bik mi hman do ngaingai hlanih Lami le Laimi lakih thisen luanter ka duh lo. Curuangah buainak an tuah laiah kham duh loin, “an duh vekin anmahin tuan ko seh” tin ka kian ih ka cawl ding tin ka puang. Ka cawl ding ka ti laiah Falam lam nau le cun ka um lo hnu khalah CNF/A ah run tuan vivo dingin ka sim. Asinan Falam nau le pawlih an sim mi cu, hivek thihnak le nunnak thawn hnatuannakah kan rinsan lo mi hohanak hnuaiah\nkan tuan paih nawn lo, curuangah na cawlh cun kan cawl ve ding an tiih an cawl thluh ve.\nHT : Tuni ah CNF/CNA pawl ih dinhmun kan zoh a sile kan mipi inkan mah in humhimtu ding ah ruahsan nak a um lo lawng siloin Chinmi zapi aiawh (The whole Chin) in kan hmu lo. CNA a rak dintu din hmun in ziangtin na ruat?\nNTK : Tu hlan vekin Chin miphun pumpi ai awh tu le Chinmi humhimtu dingah ruahsanak an parah an nei lo timi cu pawi ka ti zet. CNF/A hi mipi ih rinsan mi le kan Chinram zalennak sualsuak tu si thei vivo sehla ka duh tuk mi a si. Kan tlin tawk ten thisen, thlan le mitthli tampi luangin kan miphun hrangih kan rak tuan mi a lak men a vung cang ding cu ka ruah ah ka thin a bang rori a si ko.\nHT : Kawlram sung ih na lut sal dan hi kan theithiam lo ve, mi hrekkhat in a lin-wan (surrender) a si ding an lo ti?\nNTK: Ram sung ka thlen dan diktak cu hitin a si. India ram North East ih um India ralkap pawl in anmah dotu hel (insurgents) pawlih rualpi ka sizia an thei. Hihi India central khalin a thei ko nan, ramhnuai tuan pawl cu kan rualpi tha aw thluh ti theih thluh a si ruangah in huat phah lo, keimah humhimnak ah kiltu palik tiang in pe thotho. Asinan India cozah pi (Central) ih theih lo in bumawknak hmangin India NE ih um India ralkap pawlin a thupten in kaiih Helicopter thawn Mure ah, cuisin Tamu ah a zan zanin in kuat. Hitin a zan zanin in kuatnak khal Delhi lamin an theih an phan ruangah a si.\nDelhi in an theih ahcun kei cu suah sal dingin an fial ding ti an thei cia. Cutin in kaih veten ka mit in tuam pit thluh, kut pahnih hri thawn in hrenbet. Culai Tamu ih thu in suttupawl ih an hotubik cu Falam khua ih rak um ringring dah U Sanbah (SIB) a si. Anih hin surrender ruangih Kawlram lut ka si lozia a sim thei bik ding. A duh cun sut leh aw hai sehla. Tamu in Kalaymyo ah in kuat. Kalemyo ralkap compound sungah thawng in thlak. Hilaiih i kiltu lakah Tedim lam ralkap pakhat a umih amai bawmnak in Kawl kut ka thlen zo thu inn lamin an rak thei.\nHimi hlan sung khuiah ka um ti sungkhat zo hmanin an thei lo. Cuisin sungkhat pawlin Geneva lamah thu an rak theih ter. Geneva lamin Kawlram cozah hnenah hrem lo dingin le zalen zetin ret ding in nasaten an rak sim. An kutah thla 6 leng lo ka um. Khalaifang cu Kawl ralkap in tlangpar mi pawl thawn remnak an tuah rero lai fang a si ruangah, tlang par mi hotu pakhat si ve kei cu rualremnak le daihnak ruatin kei cu in suah. A ngaingai ahcun Pathian in ka nunnak in humhim sak a si. Hnihsuakza zet pakhat cu, i dotu pawlin Kawl kut ka thleng ti an theih veten “an that ding” tin saduh an rak that. Cui hnuah inn lam phone thawn ka be ngah thei ti an theih veten “kum 20, lole 15 tal thawng a tla ko ding” tin an sim lala. Rinlopin ka suak ti an theih veten hmin siat ter tumin “a surrender (lin-wan)” tin thu an tuah lala. Hi an thu phuah mi thei fiang lo mi tampiin kei cu surrender ah in ruat sual phahnak siin ka thei.\nHT : Tui na dinhmun in kan miphun hrang na saduhthah in sim theikem?\nNTK : Kan Chinram hrangih ka saduhthah cu amah kel a si ko. Kan Chin tlunih thuneitu sang bik cu kanmah Chin lala si sehla ka duh bik mi a si.\nHT : Kan thusut mi thinsau zetin in san ruangah kan lung a awi.\nNTK : Kei khal ka lung a awi.


Selena In UNICEF Bawmnak Hrangah Concert Ah Tel - Chinland Today Media\nJanuary 23, 2012 4:26 am·1 comment\nContactmusic, Cozycot | Janaury 23\nHlasak thiam hmingthang le hmeltha Selena Gomez cun January 20, tlawngkaini nga zan ah United Nations Children’s Fund (UNICEF) hrang concert Los Angeles ih an tuahmi ah sumpai tawmsawn ngan theih beisei in a telpi a si.\nHi puai an tuahnak ah fotbol lam ih hmingthang David Backham le Ashely Tisdale ihhleiah Selena ih tlangval Justine Bieber pawl tiang in concert an neihmi cu an zoh ve a si. Selena cun kum 2008 ih United Nations Children’s Fund (UNICEF) hrangih bawmnak hawl in puai an tuahnak ah nauhak pawl ih pianvo ) children’s rights) thuthawn pehparawin thu relnak a rei ve ih kum 2009 ah official representative a si leh cih a si.\nSelena Show Ih Justine\nSelena cun kum 2011 khal ah an band ‘The Scene’ thawn organization hrangah show an rak neih zo. Kum 2012 ah cun Selena le a band ‘The Scene’ cun Los Angeles ih Hous of Blues ah show an nei leh ih hi show an neih tum ah cun a hlan ih show an rak neih theuhnak ih tam sawn in bawmnak an ngah a si.\nSelena cun a facebook ah sumpai an ngahmi cu $200,000 lenglo asi thu a rel ih Selena cun facebook hmang in an show neihnak ih teltu pawl hmuahhmuah parah a lungawi thu le hi show an neihmi cu a rak hngahhlap zet mi a si thu a tarlang.\nSelena cun, “ Sumpai bawmnak hrangih kan ngahmi cu ka thei ciah nawn lo nan $200,000 hnak cun a mal lo. Hi sumpai pawl cu UNICEF hrangah hman a si ding. Cutiasiruangah, leitlun hmuntampi ih nauhak rlrawng le sin ding neilo pawl hrangah bawmnak kan pe ih an nunnak rundamhna an tuanmi ah kan rak telpi ve asi.” tiah a rel.\nSelena Le Nauhak Pawl :\non January 24, 2012 at 9:13 am\nNun nak thap thei hi duh dawh nak dek tak cu a si.


Zu inding umlo ruangah Hand Sanitiser Intu an tam, Mipum 16 an thi zo | Falam Online Media\nIndia : Covid 19 boruak ih zu dawr phit ruangah Andhra Pradesh’s Prakasam district ah alcohol tel mi kut kholh nak sanitiser in tu an tam.\n‘Zu dawr phit ṭheh a si ruangah zu ngolvei tamzet in sanitiser cu rittheih ah hmang in an in ṭheu ih mipum 235 lenglo in an zong sang zo’ tiah Indian Express cun a ngan.\nKandung zarh sung lawng ah Kurichedu mandal district ihsin sanitiser innak ruangih thitu mipum 16 an um zo.\nKhawtlang hriselnak ngaihtuah in Palik lam in sanitizer in hmang pawl an hawl ih ‘taksa hrang ih a ṭih nung zia le thih lohli nak tiang a thlen thei thu simfiahnak an nei nan a ninii in a intu an pung vivo.\nPalik Superintendent Siddharth Kaushal cun, “covid 19 boruak dawr phit ruangah miharsa zu ngolvei tam zet in kut kholh nak sanitiser, zu ah hmang in an in. Hih hmun kiangkap hrawng ih zu ngolvei pawl cu mi harsa an si. Zu dawr phit ṭheh a si ruangah zu inding um lo in an buai lai ah kutdawh pakhat in sanitizer rit a theih ti`n a sim hnu in a intu an tam thok.”\n“An in mi cu mankhung gel sanitisers siloin manol a tii cii sanitiser a si. Mi hmulo ih in thup khal an tampi ding kan zum.Taksa hrang ih ṭihnung zetmi a si ruangah inlo dingin mipi kan sim thei ih, a in ruangih thi, mipum 16 ruak pawl khal zoh ciangnak kan nei bet dingih a ṭuldan vekin hmalaaknak kan nei vivo ding” a ti.\n← Surbung Vanzam Tualrawn ah ka KENEH a lang – CM Pu Salai Lian Luai\nMyanmar Election hrangah Internet le Email hmangdan an Zirh →\nMiss Universe : Missosology hrilmi Sinfenmawi Top 5 ah Hakha thuamhnaw tel ban ve\nChina ram in Covid 19 khamsii dawng 1 ah $140 hrawng in zuar tum – VIDEO\nChinmi tawlrelnak thawngin Thuzar Wint Lwin in US ram ih beusiannak a ngah\nMay 26, 2021 Ni Hnem Sung 0


Leitlun ih raltlan ramdang kuat tambik -30,000 - Chinland Today Media\nLeitlun ih raltlan ramdang kuat tambik -30,000\nJune 27, 2008 1:31 am·0 comments\nAP, Bangkok| June 25: UN ih a sim danah cun tlawngkai nithum ni tiang ih Thailand ih um Kawram raltlan mi 30000 pawl leitlun hmuntin ih kuat an si zo mi hi leilung tlun ih raltlan ramdangih kuat tampi hminsin a tling a si a ti.\nHi an kuat tambik mi pawl cu Karen pawl an siih Thai-Burma ramri Refugee camp hmun 9 ih um pawl an si.\nThe UN High Commissioner for Refugees (UNHCR) ih a simnakah cun raltlan mi 30,144 in 2005 ah Thailand suahsan in ramdangah kuat an si zo. Asinan raltlan mi 123,500 lenglo lai hi hmun ah an um lai thotho a ti bet.\nAthen khat hi camp ih Sanhnih rori tiang um, an um thu khal UNHCR aiawh palai Raymond Hall cun a sim. ‘ hi hmunah an suak ih, mahte sungkua neiin hi hmun tho tho ah an um a ti.’\nRaltlan mi 21,500 hrawng cu United States ah an feh ih, Australia ah mi 3,400, Canada ah 2,600 pawl an um. Ramdang an umnak hmun pawl cu Finland, Ireland, the Netherlands, New Zealand, Norway, Sweden and the United Kingdom pawl an si.\nThailand insin Myanmar Refugee 130,000 Myanmar ah Kuatsal Ding


France Vanzam Tla Minung 24 Ruang La Suak Zo - Chinland Today Media\nJune 10, 2009 9:10 am·0 comments\nFrance Vanzam Atlantic tipi thuanthum ih tla cu France leh Brazil Lawng ralkap leh a bawmtu ramdang lawng ralkap pawlin nasa zetin Lawng 6 leh Vanzam 14 thawn an hawl rero laiih tuizingah Vanzam parhkuai a meizim lam an hmu betsalih, Tu tiangah minung 24 ruang hmuhsuak zo a si.\nHiti vekih Vanzam thilri leh minung ruang dang an hmuhsuak vivo ruangah a hawltu pawlkhal beisei nak dang sangzet an nei bet vivo ih, Brazil President, Luiz Inacio Lila Da Silva cun tui mithi pawlih ruang an hmuhsuak mi ih tlun ah a dangkhal hmuhkim thluh tumih theihtawp an suah vivo dingthu a sim.\nMuslim Biak Inn Kap\nHi Vanzam hi ziangruang bikah a tla timi theifing theitu Black Box hmuhsuak tengteng a si theinak dingah himi Black Box hawlnak thil awn thei khawl cu US in Brazil ramah a kuat lai rero ih. Black Box hin Vanzam a tlakih si ni 30 sungtiang Signal a pesuak thei dingih zum a si ruangah. Himi khawlhin Tipi thuanthum sung Feet 20,000 ih thuk khalah um sehla Black Box in Signal a pek a si ah cun himi khawlcun na kaicih theimai ding a si.


Rakhine Ramri Police 100 Hrawng In Covid-19 An Kai, Ṭhenkhat Nulepa In An Fale Tlawng An Thlah Ngam Nawn Lo – Meifar\nMyanmar ralkap pawlin June 1, 2021 ihsin rampum huap nauhak pawl tlawng an kaiter. State tam sawn ahcun nauhak tlawngkai an um lemlo, asinan Rakhine ramsung ahcun nauhak pawl tlawng an kai hluahhlo.\nMyebon khua ih middle-school zirhtu in, “Tlawngta pawlin Covid-19 daan le dun khal an thlun tuk lo. Tulai boruak a hlum tuk ruangah tlawngta le zirhtu pawlin mask khal kan bun lo. Mipi in Covid-19 an ṭih lo ih ziangah an siar lo a si bik” a ti.\nAsinan Covid-19 in Rakhine ram khal a nuai rero thlang ruangah ṭhenkhat nulepa in an fale cu tlawng an thlah ngam nawn lo, Rakhine-Bangladesh ramri Maungdaw khua ah Covid-19 natnei an pung deuhdeuh.\nCovid-19 cu Bangladesh ram ihsin lut si an zum, July 1 sunah Rakhine-Bangladesh ramri ih police 96 in Covid-19 an kai ti an hmusuak. Border Guard Police Battalion 5 ih police pawl an si ih anmah thawn pehtlaih awtu khal quarantine in an khum.\nMaungdaw Hospital, Dr. Nu Cathie San in “An zaten an dinhmun cu a ṭha, an damlonak cu thilrim an thei lo. A dang damlonak cu an nei lo” a ti. Rakhine ramsung ah mask bun lo ih vaksuak an tamtuk ruangah July 1 ihsin mask bun lo pawl cu cawhkuanter an si ding tin ṭuanvo neitu pawlin an phuang.\nCinmual Thlan Hlun Ah Hmunhma A Um Nawn Lo Ruangah Cinmual Thlanmual Thar Fehnak Lamzin Rem


Pastor In A Fala Naupai Lai Nauthlak Sak A Tum Ruangah A Thi, A Ruak An Neihter Thotho – Meifar\nPastor In A Fala Naupai Lai Nauthlak Sak A Tum Ruangah A Thi, A Ruak An Neihter Thotho\nSeptember 5, 2021 admin Lawrkhawm 0\nNigeria, Owerri ih um Pastor Rev Dr. Sucess Emeka Sunday cu rawngbawltu hminthang zet a si, Life Transformation Praying Ministry dintu khal a si. Fala kum 32 mi Chioma thawn an kopaw ih kum 5 sung an thlunawk hnuah neiaw dingin an hamaw cia.\nCutik lai caan ah Chioma cu nau a pai ih an neihawk hrih lo ruangah pastor in hminsiat ding a phang ruangah a pum sungih naute cu thlak dingin a fial nan a duh lo. Tlaikhat cu rawlei dingin a sawn ih a thil in dingah ritheih sii arak rawi thup.\nChioma cu a ri tuk ih zianghman a thei nawn lo. Tualsung siizung ah ava tlanpi hngal ih pastor in a pum sungih um naute cu thlaksak dingin a fial. Sibawi pawlin an duh lo lawk ih a nor rero hnuah nauthlak dingin an tawlrel, an buaipi rero laiah Chioma in thisen a luak ruangah pastor cu tetti khannak ah a hmin an nganter nan hminlem a ngan.\nCutin, an buai rero laiah pastor in a fala ih innsang pawl a ko ih a damlo ih a bese tuk tin a bum. A innsang pawl an va thleng tikah cun an fanu cu arak thi zo. Siizung lamin autopsy an tuahnak ah a taksa sungah ritheih sii aum thu an sim ih an zingzoi vivo hnuah pastor khal a phuangaw ve.\nA naupai lai thlaksak a tum ruangah a thih phah thu a sim thei, a fala ih innsang pawl cu an thinheng tuk ih an phum hlanah pastor le an fanu ruak cu an neihawk ter ta.\nA thlalung par khalah a pasal ih hmin an tarlang ih an phum, pastor khal nupi nei zo vekin ngankhum a si. Chioma ih innsang pawlin “Kawhhran pawlin Rev Sunday cu sermon dingin an sawm rero thotho, Bethel Seminary khalah theology zirhtu a ṭuan rero lai” tin pastor parah hremnak zianghman an pek lo ruangah an riah a sia zet.\nPacang Pakhat Cu Khua Dangah Hnaṭuan In Aum Ringring Ih A Hlawhtling Hnuah Kutdawh Putar Vekin Inn Ah Ava Tlung Cu >>>\nMuslim Raltlan Pawl Cu Christian Ah An Lut Ciamco


Delhi Ah Mizo Tleirawl Cu Misual Kut Ihsin A Tlansuak Thei – Meifar\nLawngtlai, Electric Veng ih um tleirawl kum 17 mi Mano Malsawmdawngzuala cu Haryana, Badmiton Coaching Academy ah aum. April 30 zinglam nazi 10:00 hrawngah Hyderabad ah Tournament a lek ṭheh ih Delhi Airport a thleng.\nDelhi ihsin Haryana lam a pan laiah misual a tong, Taxi Driver in a hringhro ih a phone a lonsak hnuah sumpai Rs.7000 a dil. Naa zetin a hringhro ih a motor sangka khal a lock thluh.Malsawmdawngzuala cu a talbuai lo ih pangai zetin aum, Taxi Driver cu ṭha zetin a bia ih sumpai a kol lo thu a sim thei.\nATM ihsin a laksuah ṭul ih a phone hmangin a innsang pawl hnenah sumpai a dil ṭul pawl a sim. Cutin, Taxi Driver in a phone a pesal hnuah ATM Booth ah sumpai laksuak dingin a feh ih a tlansuak thei. Malsawmdawngzuala in Delhi palik pawl a tong ngah ih thilumdan a sim thei.\nLawngtlai palik pawl khalin an buaipi hngal ih Delhi palik pawl an bia. Malsawmdawngzuala cu Delhi Cantonment Police Station ah aum, Delhi palik pawlin CCTV fehtlang in an zingzoi hnuah Taxi driver khal an kai ngah zo ih thusut fiah dingin an kol lai. (#The Lawngtlai Post)\nNunau Pakhat In An Inn A Zuar, A Pasal Hlun Thawn Na Lei Kop Duh Asilen A Man A Lo Ṭhum Ding


THLACAM PHI KAN NGAH THEI LONAK SAN (8) - Chinland Today Media\nNovember 30, 2008 6:38 am·1 comment\nTHLACAM PHI KAN NAGH THEI LONAK SAN (8)\nBy: Evan Tha Nei Fai\n1.Pathian thusung ih kan nun lo ruangah\nJesuh in, “Keimai sungih nan nun ih ka thu nan sungih a nun ahcun nan duh mi pohpoh dil uh la peek nan si ding” a ti. ( Jn.15 :7 ). A thusungih nung timi cu a Thlarau fial daan poh ih nun,a si lo le Bawipai thuthu ih nun tinak a si.Minung khalin kan thu ngaiih in\ntihzah derhdo tu pawl cu an hrangah uimi kan nei ve lo.Pathian khalin a fapa neihsun hman ui lo in in pe ih thil dang ziang kim in pe siang theh ko nan a thu sungih kan nun lo ruangah in pe theu lo.\n2. Thinlung thukthunnak thawn thla kan cam ruangah ( Jeim 1: 6-8 )\nBible Cathianghlim sungih kan hmuh mi cu mizo khalin thla a cam tikah Bawipa in in pe tengteng ding a si timi zumnak hngethngai thawn cam hai seh.Thinlung thukthun cingih thlacam cu thlipi in ti finriatti a hranih a awn rero vek men fang a si a ti.Nu le pa khalin\nkan fa le pawlih thil in dil tikah in peek lo khal le a poi lo ti veek thinlung thawi in dil ahcun peek kan hiar leem lo.Thinlung hngethngai thawn Bawipa in ka thlacam in pe tengteng ding ti ih kan thlacam mi cu Bawipa’n in let theu.Zumtu tampi cu kan thlacam mi Pathian ih in leh le leh lo hman kan thei cuang lo. Ziangah ti le Bawipan i pe ding timi\nzumnak thawi thla kan cam theu lo ruangah a si.\n3. Sualnak kan poisa lo ( Saam 66 : 18 )\nDavid Siangpahrang cun, ” Ka thinlungih sual ka ruah ih sualnak ka poisa lo a si ahcun Pathian in ka thlacam i let lo ding ” a ti.Midang thinna nguahngo ko ih tuah cingih thlacam,Leiba rul duh lo cingih thlacam, nupi pasal thawi to aw theh pekih ngol phah cingih thlacam,huatmi nei tengteng phah cingih thlacam pawl hi cu van thleng tlak an um lo tiah BIble cun in zirh.Sualnak na neih mi pawl ruat tha awla Pathian hnenah ngaih thiam dil hmaisa aw,cule na thlacam mi van a\n4. Daan kan thluun lo ( Thufim 28:9 )\nBawipai daan poisa lo ih thlacam cu fihnungza a si tiah Cathianghlim in in zirh.Kan thusim ziang siar lo emem kan fapa in hnipuan man khungzet lei ding in dil sehla kan thinai athok mai ding.Asinan kan daan thlunih in tihzahtu cu in dil lomi hman peek kan\nsiang ding.Pathian cu a daan upattu a si.A daan na ngai poimawh le na thlacam a lo ngai poimawh ve ding.\n5. Sualnak kan zeep (Jeim 5:16 ;Thufim 28 :13 )\nA dam ih fapa Kaina in a naupa a thah tumah khan Pathian in, ” Kaina,na naupa khuiah a um? “tiah a suut.Kaina cun, ” Ka nau khaaltu ka si ual lo ” tiah a sual a zeep.Curuangah Pathian ih ngaidamnak a co thei lo.Bawipa ka Pathian na hmaika ah hin misual ka si,thiltha lo cu veek,kha veek ka tuah in ngai dam hram aw titu pawl ih thlacam cu\nPathian in zamrang zetin a let mai theu.\n6. Zumtu pakhat le pakhat kan duhdawt aw lo (1 Jn.3:22-23 )\nZumtu pakhat le pakhat relse aw rero,dodaal aw tiatia cingih thla kan cam mi hi Satan ih thakthak khawih saktu men kan si. A hnih a suak men ding.Zumtu pakhat le pakhat duhdawt aw derhdo te ih kan um khi Satan in a hua ngaingai.Kan ram Khrihtian pawlin kan tlaksam emem mi cu pakhat le pakhat duhdawtawknak hi a si.\n7. Pathian duhdaan thawn mil-aw in kan dil lo ( I Jn.5 : 14 )\nPathian cun a mah tihzah cingtei tuan le hawl ih nuamtete ih neih nun ter in duh.Kan nih in vei le katih lian le neihnun kan duh ih Pathian kan ngen.Khritian nun ah PHIAT- LAAN a um lo.Bawipai duh zawng ih thlacam ti hi a va thupi em.Jesuh cun, ” Ka pa, rem na ti ahcun hi khuathai hi in thawn sak aw,a sinan keimai thu si lo in nangmai thu sawn si seh ” tiah a ti. Pathian duhdaan thawn kaih aw ih thlacam hi zir a tul.Bawipa ,ka duh daan lawnglawng in na hnenah thla ka cam theu ih tu cu nangmai duhdaan sawnih thlacam in zirh aw ti a tul.\n8. Kan mai hlawknak ding lawng ruatin thla kan cam ( Jeim 4:3 )\nKan mai hlawknak le lennak ding a si ahcun midang ih tlaksiat kan poisa lo.Hihi KHUavaang hrangih catanii a si.Elijah in thla a cam tikah a mai hlawknak le miatnak ding tel riai lo in kum 3 1/2 van ruahti suur lo dingin thla a cam.A duh san cu ziang maw?\nIsrael pawlin Pathian nung an theih ih an tihzah theinak dingah sa si.A mah ci tidai in ding hman nei lo in a um.Kan Pathian ih hlawknak le sunlawinak ding a si ahcun kan caan ngam a tul. Curuangah zumtu cun kan mai hlawknak si loin midang hlawknak\nle kan Bawipai ram karhzainak ding hrang ruah sanin thlacam cio uh si.\nA thu kan ngaimi Pathian in thlawsuah in peek sak hram seh law….a men\nKa Pu Cakuat\non December 2, 2008 at 9:13 pm\nHi sermon chu a tha tuk lom mam, siar anuam law lawa si. Chulailakah, keicun, kan thlachamnak hi Pathin nih in letthluh tih hi ka pawm dan a si. Nan, inleh dan sawn chu a bangrep lo. Eg. 1. Na hrangah a tha lo, 2. Nghaktento hrih aw, tiin leh 3. Na hrang a tha a si, ti. Zumtu pawlin kan thlachamnak hi Pathian nih in let thluh a si, nan in lehdan a bangrep lo, ti’n thla kan cam tikah mang theu se la, kan hna a ngambik lo ding sawm?


Ziangtin Na Tlangvalpa In A Lo Duh Nawnlo Ti Na Thei Thei Ding??? - Chinland Today Media\nAugust 17, 2009 10:25 am·1 comment\nA hmaisabikah a ttawngkam in na theithiam mai ding. A umtudaan a danglam deuh ding. Sim duhsan cu, a kel a si nawnlo ding. A thinlung a thlengaw, ti malte na thei ding nan a thlengawk taktak na zum lo deuh ding; cutik caan ahcun a thinlung sungah na cam tuk nawnlo zo ti na theihawk a tul zo.\nPhone ih a lo biak caan khalah a hlanvek a si theinawnlo ding. A phur nawnlo ding. A lo biak lai ah thildang a ruat ding. Thil dang a tuah phah theu ding. A thinlung thawn a lo biak nawnlo ding. A lo be menmen ding tinak a si. Tongding khal a thei mumal lo ding.\nA thin a tawi tuk ding. Malte ttawngkam nan elawk tikah a thinheng theu ding. Elawknak lawnglawng a suah duh thlang ding. A caan caan ah ka buai tuk a lo ti san ding. A caan caan ah ka lobiak leh ding a ti dingih a lo biak sal nawlo ding. A nini, in a thinlung in a lo malh vivo tinak a si.\nNan tawnawk caan khalah hmai panten a lo biak paih nawnlo ding. “Ziangah na nuamawk lo maw” na ti khalle ka “nuam awk ko si ziangah” a lo ti san men theu ding. Kan tawnawk le na nuam thei lo tuk na ti khal le ziangah maw a lo ti men ding. A lo duh nawnlo thu a rel ciam lo ding.\nThu nan reltlang ih nan nuam awk vek in nan nuamawk thei nawlo ding. Nangmah sawn na thinheng riangri lam ding. Nan Capoh thureltheumi pawl nan rel thei nawnlo ding. Rel ding ih a taw na thawk theu hmanah a rel paih nawnlo ding. A hni paih nawnlo ding.\nHni dingih na tuah hmanah a hni tuk paih lo ding. Ziangkim a tuah menmen thlang ding (Kawl pawl tawng kan hmang dingih “tta-vuan-ci” in ziangkim a tuah ding tinak a si). Na thinheng khal a pawisak nawn lo ding.\nIn phone aw na ti hman ah a lo phone duh lo hrim ding. Kan tawngaw ding na ti khalle hna tuan ding ka nei ih ka buai deuh ding a lo ti san men thlang ding. Email, na kuat caan khalah malte vial a ngan ding. Ngan ding a thei lo.\nNa sam metaw na ti khalle a zuah deuhdeuh ding. Na fial bangin zianghman a tuah duh nawnlo ding. Nangmah thawn ziangtuah hman a phur in nuam a ti thei nawnlo ding a si. A lo hmuh le, a aipuang theilo ding. A hlan ih a lo duh lai ahcun thu sim ding tam zet a nei theu si lo maw….?\nA lo piat, a lo duh nawnlo tikah thusim dingkhal a lo thei nawnlo ding. Thunuam rel ding khal nan nei nawnlo. Thu na simmi le na relmi khal mak ah a la nawnlo riai ding. Tuah na fialmi pawl a tuah duhlo sinsin ding. Mi lak khalah a lo care nawnlo ding, a duhdawntnak a lang ter paih nawnlo ding.\nLam zin fehtlang ih kuhsi ih feh pawl a paih nawnlo ding. Na sam a lo zutsak theumi kha a zut paih nawnlo ding. A lo kiss paih nawnlo ding. A biak hman a lo paih nawlo cu teh..! Tuini na thuawmawk daan cu na kaih tuk ual tin a lo lawm nawnlo ding…in va ngai lo ve ti ih a lo ti theumi pawl a ti nawnlo ding.\nAtlun ih kan nganmi pawl vek in na tlangvalpa a um pang a sile, fala aa vek in na um lo ding a thupi…theiaw a lo hnawng zo…a lo duh nawnlo ti thei mai aw…a lo duh nawnlo tu parah ziang tin in duh aw na ti thei pei maw…na ralrin a tul…\nA tlun ih kan nganzo bang in na tlangvalpa a kel a awh nawnlo ti na theih tikah thu felfaiten sut aw…thinharnak pakhatkhat ruangah a lo hnawng tum tla a si sawn men thei, hnawnawk daan a phunphun a um.Curuangah na tlangvalpa thu felfaiten sut ta aw.\nNa tlangvalpa phur lo tuk in a um ding. Tong ding khal a thei nawnlo ding. A thin tawi zet thlang ding. A lo hmuh khalah a mithmai a pan thei cuang lo ding. Cuvek na tawn tikah ka tlangvalpa ih thinlung ka neh nawlo, a thinlung ka luah khat thei nawlo ti thei cih aw maw…\nThil pakhat na tuah theimi a um lai. A lo piat le piat lo, a taktak in na theih duh pang le hi mi hi tuah aw. Mawi tak in thuawmhnaw hruhaw la, a hnen ah lungkuai tak in va feh aw…na mithli a mithmuh rori ah fawr ter mai maw…na mithli luang ter aw…aw suak ko in tap mai aw…A lo duhdawt taktak asile, a lo lem dingih alo duh taktak a si ti a langter ding.\nFala pawl ih mithli cu sialkiringcin a si. Fala pawl ih thiltitheinak cu an mithli a si. Afala pawlih mawinak cu a mithli a si. Fala pawl ih thutak simnak cu an mithli pawl hi a si. Na mithli cu na rawlthuam thabik a sikha….\nA tlun ih na siarmi vek in na tlangvalpa a um pang maw…a um pang asile, idia dang kan nei lai so khaw…Hivek in na tlangvalpa a um pang a sile, thudang lo sim ding kan thei lai a si.\nTlangval leer pawl thinlung\non August 18, 2009 at 11:22 am\na tha nasa..a dang tla kan duh lai ding…lolzzz


The Journal Rewired • October 4, 2019 • https://thejournalrewired.com/16280/foreign-language/a-sangtu-kekar/\nA sangtu kekar\nLaimi tlawngta pawl in phunsaang kai ding ah harsatnak an tong\nEl sayama Amy Peddie in tlawngta Hla Lai Thang tlawng tteh hnu ah a bawm. Hivek in ah iPass khan pawl ah mi a bawm ve.\nPaul Zam tuikum SHS ihsin a tteh hnuah Taylor University ah kumkhatnak a thok. Phunsaang a thlen ah high school hnak in caa lamah a har deuh ding ti cu a thei nan, a tlawngih traditions nuammi pawl ah ruatban lo. Thla khat sung university a kai hnuah, a har ding nan, a nuam ding a zum.\nZam cu scholarships le a dang bawmnak thawn tlawng ah kai nan high school a thok ah college luh daan di\nng a thei lo.\n“Phunkua ka si lai ah phunsaang kai daan ding thu tamtuk ka thei lo,” Zam in a ti. “Ka theifiang thei dingah in zirhtu le BACI in in bawm tak.”\nTu khalah SHS ah college kai dan ding thei lo tlawngta an um lai. Himi hi Laimi le EL tlawngta pawl hrangah a harsa sawn ziangahtile college kai thei dingih thil an tuah ttulmi le bawmnak tuah daan an theih lemlo.\nPhunhra kaimi Run Tha Par tla phunsaang a kai duh nan kai daan ding a theifiang lo.\n“Phunsaang ka kai duhnak cu hna ttha neih ka duh cule ka innsang tla ka cawm duh,” Par in ati, “Asinain, college kai dingin ziang ka tuah ttul ti ka thei n\ngaingai hrih lo ih ruangah bawm ka ttul.”\nEL le Laimi tlawngta pawl hrangah a har deuhnak cu American tlawngta pawl vekin thil tuahdaan bawmtu an nei lo.\n“American tlawngta pawl cu an nu le pa tivek in an bawm thei,” EL department chair Amy Peddie in a ti. “(Laimi le EL tlawngta) pawl cu khangvek bawmtu ding an nei lo ziangahtile an nu le pa tam sawn cu college an kai dah lo, an kai khal asile America ih thil tuah daan an thei lo cule mirang ttong tla an thiam lo.”\nCumi tlunah, Peddie in college hrang thil ngan daan ding, ngan ttul mi le ttongfang college application ih an hman mi an thei lo maithei tiah a sim.\n“Ka khan ka zirh ah khami ka zirh,” Peddie in a ti. “College hrangih caa an ngan ttul mi le an ngan daan ding tivek hi ka zirh tum ringring. Cule, college application ah ttongfang an hman mihi nitin ih hman mi asilo tik ah theih a har thei, cu ruangah an tuah lai ah an duhsanmi na zir vivo a ttul.”\nPeddie in a iPass khan ah SHS ih phun hleihnih kai pawl college application tuah daan a bawm. Powerpoint kha a tuah ih cumi a powerpoint sungah college application tuah daan a sim. Thil malte in a thok ih a hmaisabik ih a sim mi cu ziangtik ah thil pawl pek an ttul ti a sim. Cumi hnuah, academic rusume tuah daan a zirh ih, essay ngan daan le tlawng hril daan tla a zirh.\nCollege application lawng si loin, tlawngta pawl in college luh theinak ding ah tuah ttul tivek tla an buaipi a ttul. College luh dingah thil tampi tuahsuak ttul mi a um. College pawl ih an zohmi thil pawl cu an GPA, khawsa tlang bawm, le tlawng pawlkom ih telnak.\n“College pawl in caa na thiam maw thiam lo an zoh thupi bik,” tlawng counselor Trician Bender in a ti. “Asinain, na hmat pawl lawng an zoh nawn lo. Tu cu mi na kaihruai daan le pawlkom tivek ih na telnak pawl an zoh ve thlang.”\nPeddie in ruahnak a pek duhmi cu SAT pawl hrangah thinphang ding hi a silo ati. A thupi cu a thupi ko nan, a dang thil pawl hrangah caan pektam a thupi ziangahtile college pawl in an zoh ve.\nCule, Peddie in tlawngta pawl kha high school ong dingin tuah ttulmi pawl le ziangvek cammibuai onnak caa an ngah duh theih dingin mi a forhfial duh. Phunsaang kai ding pawl ih an tuah ttulmi hmaisabik cu high school onnak caa lak asi.\nA dang harsatnak Laimi le EL tlawngta pawl ih an ton theimi cu an caa a si. An caa an theih theilo asile an saya/sayama le an rualpi tivek an sut thei.\n“Tlawngca na hrangih a har asile na saya/sayama sim aw,” Bender in a ti. “Caa na theih thiam lo asile a tam sawn cu na saya/sayama ih zirh daan na thei thiam lo ruangah a si thei. Curuangah, na saya/sayama ttha ten sut awla na thei thiam sawn ding.”\nBender in tlawngta pawl kha tlawng pelh lo ding in forhfial duh.\n“Tlawngta caa thiam thei lo pawl hi a tampi cu tlawng an kai lo ruangah a si,” Bender in a ti. “An tlawng caa an taan tam tuk ruangah an caa tuah ding a tamtuk. An pelh caan ih an caa le tu an khan ih an tuahmi caa an tuah ttul ruangah an thin a har thei.”\nTlawngta pawl ih an buaipi ttul mi dang pakhat cu college hrang peisa pek daan a si. Hna tampi ttuan le peisa bak ih tlawngkai ttul lo in college kai a theih.\n“A awl bik cu FAFSA pawl hnen ihsin bawmnak dil a si,” Peddie in a ti. “FAFSA cu cozah hnen ihsin bawmnak a si ih na pek sal ttul nawn lo mi peisa tla an lo pe thei.”\nScholarships le peisa cawi tla ngah. Peisa cawi tak cu na college kainak hrangih peisa na saan theimi a si ih na pek ttul sal mi a si. Scholarships cu cozah lo le organizations pawl ih pek mi peisa a si cule himi vek bawmnak cu na pek ttul sal nawn lo.\n“Scholarships pawl cu phun hleihnih ah tlawngta pawl in an apply tambik asinain ‘the big four’ tiih ka kawhmi thusuhnak pawl cu tuan deuh ih tuah a ttha,” Peddie in a ti.\nPeddie ih “the big four” thusuhnak pawl cu college pawl ih an suh tambik mi pawl an si. Cumi thusuhnak pawl cu: hmailam ah ziangvek saw na tuah duh? Ziangvek harsatnak saw na tawn dah ih na harsatnak kha neh dingin ziangsaw na tuah? Ziangvek bawmnak saw na hrangah thupi? Hmalam caan ah ziangvek bawmnak saw na tuah duh?\nA netabik ih Peddie a caah duhmi cu zianghman last minute ah tuah hla. Ziangahtile, last minute ih na tuahmi cu last minute ih na tuah lomi thawn an tthatnak an bang awlo.\nPar cu tu ah college kai dingin ziangvek thil a tuah ttul ti a fiang hri lo nan, mi ih an bawmnak in a fiang leh ko ding ti zumnak a nei. Cule mi ih bawmnak in college tla a hrangah luh a har lo ding ti ah zum.\n“Mi ih in bawm ruangah a hartuk awm lo,” Par in a ti. “College kai zo pawl in in bawm ih cule zirhtu tla ka nei.”


Mon ramkulh, NLD party campaign nakih Motor let ah Minung 8 hliamhma tuar | Falam Online Media\nMon ramkulh, Kyaikto (ကျိုက်ထိုမြို့နယ်) ih NLD party nehnak co dingih aupi nakah motor bahkhawnnak a suak ih minung 8 in hliamhma an tuar.\nOctober 4, zinglam nazi 10 hrawng ah ကျိုက်ထိုမြို့ ihsin ကင်မွန်းချောင်း khua lam pan in NLD car campaign nei motor/motorcycle 150 hrawng an feh lai ah, dungtabik ih feh mi motor cu a ke ṭhalo, tlan cak tuk, lamziin sia le minung phur tamtuk ruangah a tluk ih minung 8 hliamhma tuar in motor mawngtu a tlanhlo tiah ကင်မွန်းချောင်း palik zung in thuthang an suah.\n“Motor bahkhawnnak ah minung 8 in hliamhma an tuar. An lak ah lu kuai le kut kiak an um ih na deuh ih khawngaw khal an um. Lamziin naal ruangah an let tin ka thei” tiah Kyaikto emergency services Chairman sangtu U Soe Thi Ha in a sim.\nBahkhawnnak ih hliamhmatuar nufa hnih te cu an khawngaw na deuh ruangah သထုံ siizungpi ah an kuat zo ti`n ကင်မွန်းချောင်း palik zung in thuthang an suah ih motor mawng caktuk ruangih bahkhawnnak suak ter motor mawngtu cu pukmah 279/337/338/202 thawn thubuai tuahsak a si.\nCovid 19 boruak ih thlun dingmi Daan pahbal ding phan ruangah le mipi lam ih relsiatawknak um lo dingin NLD center lam in Myanmar ram hmun tinkim ih um NLD party pawl hnen ah mibur ih vahsuahnak nei lo dingin October 3 ah thuthannak a nei nan Mon ramkulh, Kyaikto ih NLD party pawl cun thlun duh loin mibur motor/motorcycle 100 luan thawn vahsuahnak an nei thotho tiah news-eleven in a tarlang.\n← ISS hrang ah $23 million man Ek-inn Kuat Suak – NASA\nCovid 19 boruak ruangah Laawngpi 5 Ṭhiat Bal Tum →\nPaisa lem zuar vek in online ih thehlarawtu mi pahnih an kai\nZarhkhat a kim zo nan ဒေါက်တာမျိုးညွန့် an pehtlaih thei lo\nFebruary 7, 2021 Ni Hnem Sung 0


Ralhrang Remdaihnak Meeting Ah Hriamkai Pawlkom (5) An Tel Ding – Meifar\nMin Aung Hlaing ih tawlrelnak in ramsung remdaihnak meeting an tuah tum rero lai. Ralhrang pawlin NCA hminkhentu hriamkai pawlkom (10) cu meeting kai dingin a sawm ih May 9 hlanah thuhla theihtersal dingin an tarlang.\nNCA hminkhen hrih lo hriamkai UWSA၊ KIO၊ SSPP၊ TNLA၊ MNDAA၊ NDAA le AA pawl khal meeting kai dingin a sawm nan PDF, NUG cu a sawm lo. Tutiang ah hriamkai pawlkom (8) lawngin meeting an kai le kai lo ding thu an theihter zo.\nUWSA kaihruai mi ‘Wa’ hriamkai FPNCC in thuhla simthannak zianghman a nei hrih lo, tlawngta pawlkom ABSDF khal an hruaitu pawl meeting an neih lai ruangah ziang thuhla hman an than hrih lo.\nRemdaihnak tawlreltu PPST ih thuphuangtu Nan Yin Yin Soe in, “Tuini tiangah pawlkom (5) in meeting an kai ding ti kan nenhnget zo. Rakhine hriamkai ALP, BKBA, Karen hriamkai KNU/KNLA PC, Pa-O hriamkai PNLO le Mon hriamkai NMSP pawl cu meeting an kai ding” a ti. Kachin hriamkai KIO le Chin hriamkai CNF cun meeting an kai lo ding thu an tarlang zo.\nAssam Nunau Palik In A Pasal Ding A Kai


A Fala Ca A Thiam Lo Ruangah A Fala Vekin A Thuamaw Ih A Fala Aiah Exam Ava Tuah – Meifar\nAfrica, Senegal khua ah fala le tlangval duhdawtaw zet an rak um. Tlangval cu kum 22 mi Khadim Mboup a si ih phunsang tlawng Gaston Berger University ah tlawng a kai lai.\nA fala cu kum 19 mi Gangue Dioum a si ih high school a kai lai. A fala tei in exam an nei ih English ca a thiam lo tuk ruangah a beidong zet, a tlangval in a zangfak tuk ruangah a aiawh in exam tuah theidan ding an tawlrel.\nSamlem a khum ih a fala ih hnipuan pawl a hruh sak hnuah exam ava tuah. Ni 3 tiang cu tluangten exam a tuah thei, exam-nak ah mi a be lo ih daiten aum ruangah an theithiam man lo ih lenglam ah a fala in arak hngak ṭheu.\nNi 4-nak ahcun exam kiltu in a umdan a danglam tuk a ti ruangah ava zohfiah cu midang a si ti a theithiam ih palik pawl a ko. Palik pawlin an hruai ih a fala khal an ko.\nCutin exam-nak ah mibum timi thubuai an orhter ih kum 5 sung cu cozah exam tuah an siang nawn lo. Thu an sutnak ah Khadim Mboup in “Duhdawtnak ruangah a si” a ti, an thubuai cu an zingzoi rero lai ih thiam lo coter an silen kum 5 sung thawngthlak le cawh an kuan thei.\nPhun 9 Kailai Rawlthar Cu Ram Le Miphun Hrangah A Nunnak A Hlan


India ram ah Covid 19 nathrik pianhmang thlengawmi an hmu ve + India dinhmun | Falam Online Media\nUK ram ih hmuhsuah a si mi Covid 19 nathrik pianhmang thlengawmi cu India ram khal ah case 6 a um zo tiah India harhdamzung in tlangthannak a nei.\nNathrik pianhmang thlengawmi nat neitu minung 6 cu UK ram ihsi India ram ih ratlung hlir an si ih, tu ah, mipathum cu NIMHANS, Bengaluru, mipahnih cu Cellular & Molecular Biology, Hyderabad ah le mipakhat cu National Institute of Virology, Pune ah enkol in an um a si.\nAn zaten inn-khaan khat fingfing ah zohkhen an si ih an mah naivai ih um, natneitu thawn pehtlaihawknak neitu pawl khal Q ah an lut ter thu ramkulh cozahpi in a tarlang.\nThe samples of six UK returnees in Bengaluru, Hyderabad and Pune have been found to be positive with the new variant genome, the central government said on Tuesday, adding that they have been kept in a single-room-isolation in designated healthcare … https://t.co/RNqpWrX9W1\nHyderabad harhdamzung ih ṭuanvonei Rajesh Kumar cun “Covid 19 nathrik pianhmang thlengawmi hi a hlan ta hnakin zaṭek 70% tam in suanawk a olsawn nan taksa hriselnak a siatsuah cak sawn cuanglo tiah mithiam pawl in an sim.”\n“Asinan mipum tamzetmi ram kan si vekin kan ram ah a karhzai ahcun harhdamzung lam in an do neh lo ding ti phan a um zet ih kan ram hrang ahcun ṭihnung zetmi tiih ruah tlak rori a si” a ti.\nUK le India ram hi pehtlaihawknak neizetmi ramhnih an si ih November 25 in December 23 karlak ah UK ram ihsi India ram ih ratlungtu mipum 33,000 lenglo an um.\nIndia Reports 6 New Cases Of Mutant COVID Strain From UK, Hundreds Of UK Returnees Untraceable https://t.co/sNGxphgNim #Younews #Trending\n— Younews.in (@younews_in) December 29, 2020\nCupawl lakah India cozahpi thusuah vekin Harhdamzung lam ih theihternak neilotu mi tamzet an um. Telangana ramkulh mi UK ihsi ratlung, phone number le address dik peklotu mipum 184 telin passenger 279 pawl cu Harhdamzung lam in an hawl hmu thei lo.\nJaipur khalah UK ihsi ratlung mipum 20 an hawl hmu theilo ih Odisha khal ah UK ihsi ratlung mipum 62 hrawng cu an hlo bepbep a si.\nTudinhmun ah India ram cu Leitlun Covid 19 mina tambiknak US ram sangtu an si ih natnei 10.2 million ah 9.81 million damsal in mipum 148K an thi a si.\n← Chinmi umnak khuate ih Inn 6 le Community hall a kangral\nMizoram ah Vuak vual neh thawn thi mi Chinpa` Ruak An Sar →\nBollywood star pawl khal lamziinkap ah Hanghnah Hangrah an zuar mei


Champions League Sungsuak Dinhmun Ih Record Ropi & Cephnep – Times Of Chinland\nChampions league sungsuak puai (round Of 16) vial ih record le cephnep pawl cu UEFA in hitin tarlangnak a nei.\nChampions League sungsuak puai lek tam hleice player pawl cu C.Ronaldo 30,Leo Messi 28, Casillas 27, Iniesta 25, Alves ,Zlatan Ibrahimovic ,Ramos ,Robben 23,Alonso, Evra ,Fabregas ,Lampard 21 ciar pawl an si.\nChampions league sungsuak puai vial ih sit goal tam hleice pawl cu Leo Messi goal 26, C.Ronaldo goal 23, Muller goal 12, Lewandowski , Benzema goal 9, Aguero ,Henry, Robben goal 8,Cavani ,Eto’o,Gomez,Zlatan , le Van Persie pawl in goal 6 ciar a si.\nChampions league sungsuak (Round of 16 ) Puai pakhat ih sit goal tam hleice pawl cu Leo Messi puai 1 ah goal 5( Barcelona 7-1 Liverkusen ), Maria Gomez puai 1 ah goal 4(Bayern Munich 7-0 Basel) tei pahnih an si.\nChampions league sungsuak puai pahnih komkhawm ih sit goal tambik cu Barcelona captain Leo Messi a si ih goal 6 a thun.Liverkusen thawn an puai hmaisa ah goal 5 le neta ah goal 1).\nChampions league sungsuak puai lek tam hleice club pawl cu Real Madrid puai 16,Barcelona ,Bayern Munich puai 15, Arsenal puai 14, Chelsea puai 13, an United ,Porto puai 11, AC Milan ,Juventus le Lyon in puai 10 ciar pawl a si.\nChapions league sungsuak puai dinhmun ah League dinhmun thawn sungsuak lek tam hleice pawl cu England puai 55, Spain puai 50, Italy puai 38,Germany puai 36 le France puai 25 pawl an si.\nChampions league sungsuak puai dinhmun ih club phunphun thawh tam hleice league pawl cu Spain club 10,England club 7,Germany club 7,France le Italy club 6 pawl an si.\nChampions league sungsuak puai dinhmun ah komkhawm ih nehnak cotam hleice pawl cu Barcelona vei 13, Bayern Munich vei 11 ,Real Madrid vei 9, Chelsea vei 8, Juventus ,Man United vei 7 veve,Liverpool vei 6,Arsenalle AC Milan vei 5 veve pawl an si.\nChampions league sungsuak puai dinhmun ih nehnak cotam hleice pawl cu Barcelona vei 20,Real Madrid vei 16,Bayern Munich 15,Arsenal 11,Juvnetus 10,Man United le Liverpool vei 9 veve pawl an si.\nChampions league sungsuak puai dinhmun ih sit goal tam club pawl cu Bayern Munich goal 74, Barcelona goal 69, Real Madrid goal 54 Arsenal le Chelsea goal 34 pawl an si.\nChampions league sungsuak puai dinhmun puai khat ih nehnak co nasa hleice pawl cu Bayern Munich 7-0 Basel ,Bayern Munich 7-0 Shakhtar ,Man City 7-0 Schalke ,Bayern Munich 7-1 Sorting le Barcelona 7-1 Liverkusen pawl an si.\nChampions league sungsuak puai dinhmun ah komkhawm ih nehnak cotam hleice pawl cu Bayern Munich 12-1 Sporting( 5-0,7-1), Lyon 10-2 Bremen ( 3-0,7-2 ),Barcelona 10-2 Liverkusen ( 3-1,7-1 ),Bayern Munich 10-2 Arsenal ( 5-1,5-1),Man City 10-2 Schalke (3-2,7-0) pawl an si.\nChampions league sungsuak dinhmun ih come back ropibik an timi cu PSG 4-0 Barcelona ,Barcelona 6-1 PSG puai a si.


NEW INTERNATIONAL VERSION(NIV) KA HMAN NAWN LONAK SAN - Chinland Today Media\nNEW INTERNATIONAL VERSION(NIV) KA HMAN NAWN LONAK SAN\nFebruary 8, 2012 2:12 am·0 comments\nHi cangantu khal hin New International Version (NIV) hi kum 4 sung a rak hmang dah. A English theih a awl, siar a nuam, Bible hmuahhmuah cu an tha thluh ko, mah le Pathian karlakah dik phawt sehla tin a rak ruat dah. Asinan can a rung heraw vivo ih zirnak ruangih a theih suah mi cu rinsan tlak Bible a um a tul. English tawng in Bible version hi 150 lai a um thlang si khawh, bangaw lo hnuaihni an si. Ziangruangah si pei tiin a khawruah a har theu. A zirnak ruangih a theihsuah mi cu Greek Bible phun dangdang ruangah a si ti hi a si. Asile le ziang Greek Bible hi rinsana tlak bik pei, ziangruangah? Ti hi theih tul le zingzawi tlak thu cu a si. Received Text/TR hi rinsan tlak bik a si ti hi cangantu ih a dinpi mi cu a si. NIV hi TR Greek Bible thlun ih leh mi a rak si lo ruangah TR/KJV/NKJV sungih um mi um lo a rak tam lu tuk hi a si. A English cu ziang tluk ih awl in siar nuam va si hman sehla, a sungih Pathian tawngkam a kim nawn lo cun English a har khalle Dictionary thawi zoh theu in rinsana tlak mi Greek Bible Received Text/TR thlun ih leh mi KJV le NKJV hi hman a tul tiah a ruat ih a hmang. TR/KJV/NKJV ih um mi NIV ih um lo mi hrekkhat tarlang ka duh:\nA cang pumpi um lo hi 17 lai a um ih, hrekkhat in tarlang sehla:\nMat. 18:11; 23:14.\nMar. 7:16; 9:44,46; 11:26; 15: 28.\nLuk. 17:36; Joh. 5:17.\n2. Bible cang khat sungih thu pawimawh zetzet um lo mipawlhrekkhat tarlang leh hnik uhsi:\nMat.5:22, 27;9:13,35; 10:3,8; 12:35; 15:8; 18:29; 19:20; 20:7;\nMat. 22:13; 32:3; 27:35.\nMar.1:2, 14; 2:17; 3:5,15; 4:4; 6:11,26; 7:2; 9:29,45,49;\nMar. 10:24;11:10;12:4,30,33; 14:19,27,70\nLuk.1:28, 29,79; 4:4,8,18,41; 5:38; 6:10, 45; 7:10,31; 8:45,54.\nLuk. 9:54,55,56; 10:35; 11: 2, 4,11,29,44,54; 17:3,9;\nLuk. 19:5; 20:23, 20; 22:30,31, 64,68; 23:23,34,38.\nJoh. 3:13,15; 4:42; 10:26; 11:41; 5:3, 16; 6:11,22,47; 8:9,10,59.\nJoh. 9:10; 12:1;17:12; 19:16.\nApo. 2:23; 7:30, 37; 9:6; 10:6,21; 15: 24; 17:5; 18:21; 21:8,25;\nApo. 22:9,20; 24:6,8,15,26.\nRom. 1: 16; 3:22; 8:1, 26; 9:31; 10:15; 11:6; 14:6, 21.\nIKor. 5:7; 6:20; 9:18; 10:23; 11:24, 29; 15:47.\nIIKor. 8:4; 12:11; 13:2.\nGal. 3:1,17; 4:7; Kol. 3:9, 14; 4:17; 5:30; IThess. 1:1;\nIIThess. 2:4; ITim. 2:7; 3:3,16; 4:12; 5:4,16; 16:5,7.\nIITim. 1:11; Heb. 1:3; 2:7; 3:6; 8:12; 10:9,30; 11:1,13; 12:20.\nJames 4:4; IPet. 1:22; 4:1, 24; IJoh.2:7; 4:3; 5:7,13.\nThuphuan 1:8,11; 5:14; 11:1,17; 14:12; 15:2; 16:4,5,7; 19:1; 21:24;\n*A tlun ih Bible cangpawl hi cang khat sungih thu pawimawh zetzet TR/KJV/NKJV le Kawl Bible sungih um naih, NIV ihum lo mi an si. Tarlang lo mi thawn a zaten hi 180 lai a um.\n*Cun Jesu, Pathian, Bawipa, Khrih ti NIV ah vawi 173 lai a um lofawn.\n*Cun TR/KJV/NKJV le Kawl Bible thawn tahthim tikah NIV ah a sullam, a duhsan danglam pi suak mi 229 lai a um fawn.\nNIV hi Pathian tawngkam famkim um lonak a si tariai aw. Celfel ve hnik awla, hi tluk ih Pathian tawngkam sunglawi zetzet um lonak Bible hi rinsan tlak a si thei ding maw ?\nEverett W. Fowler in “EVALUATING VERSIONS OF THE NEW TESTAMENT” ti mi a cabu sungah a hnuai lam vekin report a ngan:\n*Greek Bible Received Text/TR ih um mi Greek Baibal Bible Society Text 3rd Edition) sungih um lo tawngfang 3602 a um ih cucu 41.5% tinak a si.\n*Greek Baibal Bible Society Text (3rd Edition) sungih um Received Text/TR sungih um lo tawngfang 976 a um ih, cucu 11.2% tinak a si.\n*Hi Greek Bible pahnih tawngfang dangaw……3146…. 36.3% a um Received Text/TR/ KJV sungih um Westcott & Hort Greek Bible, Nestle Greek Bible le Bible Society Greek sungih um lo zat:\nWH N BS\nBible Cang pumpi um lo mi……………… 18 20 17\nBible cang khat sungih thu pawimawh….. 193 191 185\nhrekkhat um lo mi\nA dang um lo mi tete….…………………. 1244 1220 1107\nPathian hmin hrelh mi …. ………………………….221 230 212\nPathian hmin aiawhtu pronoun um lo mi…… 183 192 157\nBet mi……………………………………………… 173 156 161\nSullam danglampi neiter tawngfang………. 1821 1773 2018\nGreek tangfang um lo mi zat……………. 2824 2987 2632\nGreek tawngfang bet zat……………………….. 347 306 317\nRundam si hi a har maw?\nMark 10:24 ah khan KJV cun, “Jesus answered again, and said unto them, Children, how hard is it for them that trust in riches to enter into the Kingdom of God,“(Jesu in a sangsal hai ih an hnenah, “Falenuh, lennak a rinsantupawl hrangah cun Pathian uknak sung luh cu ziang tlukin so a har) tin a um.\nNIV ah cun, “Jesus said again, Children, how hard it is to enter the Kingdom of God,“(Jesu in a sangsal hai ih an hnenah, “Falenuh, Pathian uknak sung luh cu ziang tlukin so a har) ti lawngin a um. Thusimtu pahnih in Mark 10:24 hmangin thusim veve hnik hai sehla, pakhat in KJV a hmang ih pakhat in NIV a hmang. KJV hmangtu pa cun na lennak rinsan hlah, Pathian rinsan ding na si tiin a sim ding. NIV hmangtu pa cun rundamnak co cu a har a si ti bak sim ding nei lo. Ziangahtile NIV in hih Bible cang ih a laimuril cu a tanhlo. Rundamnak cu ngah theih lo phun ah a cang aw. Bible Version hmuahhmuah an bangaw thluh, an tha thluh ti men ding cu thil cang thei a si lo.\nVawi khat cu mithi vuinak ah cangantu hi thusim dingin can an pe. Thihnak lam thu sim dingin a timlamawk rero laiah Bible bangaw lo zet a hmusuak. Cucu Sam 116:15 hi a si.\nTR/KJV/NKJV/Kawl Bible ah cun, “Precious in the sight of the Lord is the death of his saints.”(A mithiangpawl thihnak cu Bawipai mit a a sunglawi a si) tiin a um.\nTEV ah cun, “ How painful it is to the Lord when one of his people dies.”(Amai minung lak ihsin pakhatkhat an thih tikah bawipai hrangah ziang tluk in so a nat)” tiin a um. Sermon phun hnih a suak thei tariai. Ziangtin na ruat?\nGREEK BIBLE LE ENGLISH BIBLE DANGDANG KHAIKHINNAK\nKING JAMES BIBLE THUANTHU


Zulfahmi 63 - Downloads - Vectorise Forum\nDownloads: Zulfahmi 63\nFile Size 113.3 KB\nThis is the vector file's info and the sample preview of the Zulfahmi 63's logo. You're advised to login to download the vector logo, (register as member if you're not).. or simply download the vector logo as non member.\nZulfahmi 63 - Pelumba Moto3


Insein Thawnginn Ih An Khummi Mino 6 An Hlo Thutthi Ruangah An Innsang Pawl An Thinhar – Meifar\nInsein Thawnginn Ih An Khummi Mino 6 An Hlo Thutthi Ruangah An Innsang Pawl An Thinhar\nJuly 9, 2021 admin Myanmar 0\nYangon, Insein thawnginn ih an khummi mino 6 ih thuhla cu an innsang pawlin an theih lo ruangah an thinphang. Ralkap pawlin thawngtla ṭhenkhat an rak hrem that zo ruangah an innsang pawl cu an thinhar tuk ti theih a si.\nAn kaihmi mino 6 cu bomb puak thuhla ruangih an kaihmi pawl an si. July 4 zinglam nazi 9:00 hrawngah Yangon, Aung Zeya lilawn parih um ralkap motor cu zo ti theih loin bomb in an deng puak.\nCuruangah ralkap in vengsung ah zingzoinak an nei ih mino 6 cu rinhlel thu in an kai. An hmin cu Nyein Chan Ko, Manan Thu Thu Aung (Korea ṭonglettu a si), kum 19 mi Maung Kawng Myat, kum 15 mi Maung Zin Min Htet, Ko Min Nyi, kum 17 mi Maung Zwe Ko pawl an si.\nInsein thawnginn sungah an thuhla an theih lo ruangah an innsang lam in an zingzoi vivo ih mino 5 cu ralkap pawl ih kaihmi hmin cazin sungah an hmu, asinan pakhat Nyein Chan Ko ih hmin cu an hmu lo.\nCutin, Nyein Chan Ko ih thuhla an zingzoi sal ih hmun dang, ralkap pawl ih thusutnak hmun ah aum ti an thei. Asinan, an velh, an vuaknak hliamhma ruangah a thi zik te ti an thei. An sungkhat pakhat in “Ralkap thusutnak hmun ah aum ti kan thei, thi zikte in an vel. A thupten an hrem, an vuaknak ruangah a thi zikte. Thinphang um dinhmun ah aum” a ti.\nAyeyarwady Ah Nunau Pakhat That Ih A Bike Le Sumpai Pawl Laksaktu 2 An Kai


C.Ronaldo Hram A Thok Ding – Juventus Coach Allegri – Times Of Chinland\nC.Ronaldo Hram A Thok Ding – Juventus Coach Allegri\nJuventus Coach Allegri cun Champions league quarter final hrang khualkhua ih Ajax an do caan ah C.Ronaldo hram a thok ding tiin mipi a simthei.\nAllegri cun ,”Thaizing ih kan puai ah khawl kilhim tum loin hmainor ih kan lek tengteng a tul,ziangahtile goal um lo ih tlun a harzia kan theifiang tuk zo.Cuti ka titik ah tui tum ih kan puai le Atletico Mardid thawn kan puai a bang aw deuh tinak a si hrimhrim lo ih Team bang aw lo an si.\n“Thil pakhat khat a cangsual pang a si lo ahcun Ajax kan do caan ah C.Ronaldo cu hramthok in a lut hgnal ding.Chiellini le Can kan hmang thei lo ding cu pawi ka tituk rori nan,midang pawl an damtha ih a tizia te um.Costa kan hmang thei ding cu ropi ka ti zetih Dybala khal tha zetin timtuahnak a nei thei zo.Chiellini aiah Rugani a lek dingih a hrang caantha zet a si.\n“Thildik zet pakhat cu Atletico Madrid le Ajax hi team bang aw lo zet an si timi a si.Ajax in khawl kilhim an uar lo ih minor uar zet an si.Cuaruangah kan dungkham pawl nasa zetih an fimkhur a tul ding.Real Madrid an rak dawisuak zo ih Bayern khal tha zetin an rak do,curuangah kan fimkhur thiamzet a tul dingih ziang a thleng ding timi cu kan hmu mai ding a si.” a ti.\nC.Ronaldo Tel Rori Seh – Ajax Coach Erik Hag\nAn Innpi Ah Tottenham In Man City An Neh


Nunau Pawngsual Tumtu A Mipa Sinak An Rak Tansak Keuhki - Chinland Today Media\nNunau Pawngsual Tumtu A Mipa Sinak An Rak Tansak Keuhki\nMarch 1, 2016 12:04 pm·0 comments\nIndia ram Madhya Pradesh ah nunau pakhat cu hramhram ih sualpit tum tupa ih mipa sinak cu coka naam thawn a tan sak.\nUmaria, Govarde khawte ih thilthleng a si. Pawngsual tumtu pa, Ramkaran Prajapati, kum 19 mi hin a mipa sinak thisen suak naa tuk tuar loin sizung ah a feh. Sibawi pawl in palik pawl ih ca um lo ruangah an zohsak duh lo. Cutin a mah ten palik pawl hnenah a va sim thei aw.\nZaan sml 10 pm hrawngah a siih Palik pawl cun thuhla an zingzoi cih. Palik pawl hnen ih a simawk ahcun nunau nu in a zahmawh tuahmawh sak menmen vekin a rel aw. Sinan nunau nu pawngsual a rak tumnak ruangah a si ti an theihngah veten a mah kaihnak ding ca an suah cihsal.\nNunau nu ih pasal cu zu do in hmun dangah a fehter ih cutin zaan ah a thupthiar ih cangvai tum a si. Asinan nunau nu in ziangti tin simaw coka naam a rak lak ngah ih a rak tansak ta mai cu a si ko.\nRamkaran Prajapati hi Manpur ih sizung ah an enkawl rero lai. February 11 khalah Sidhi pengkulh ah nunau pakhat in a upa ih a sualpit tum ruangah a mipa sinak a rak tansak ve. Tu hi thlakhat sung ih veihnih rori mipa sinak tansawk awk a thlennak a si.\nCondom Fir Ruangah A Pa In A Fanu That\nIndia Ah Hindu Puai Ah Mi 100 Lenglo Palthat-aw


BASIC PERSONAL AND CHURCH FINANCE - Hre Mang\nBASIC PERSONAL AND CHURCH FINANCE\nBASIC PERSONAL FINANCE TRAINING\n1:30 PM, April 30, 2016.\nLecture notes from presentation to Mizo Christian Church , Indianapolis, IN, USA.\n1) American Credit system\n2) Savings: 401k, IRA, 403B, Stock, Mutual Fund\n3) Life Insurance: Whole/Term life insurance\n4) Home ownership: Loan, Insurance, tax,\n5) Church finance: Accounting, auditing, reporting\n6) Minister pay: Housing allowances, Pension plan, Life insurance, health insurance, tax\nAmerica ram financial thu zirsuahnak le license neih zo mi pawl:\nInvestment License, Life Insurance license, Mortgage Loan Broker License, Real Estate Broker License, Family Financial Planning course.\nA hnuailam pawl hi thutawi khaikhawm mia si.\nAMERICAN LIFE BULPAK FINANCE THEIH TULMI TETE.\nUS um tikah credit tha neih a tulnak, ziangtin credit tha neih asi timi tete a hnuailam vekin sim asi.\ni) Credit tha a tulnak\nInn lei tikah siseh auto lei tikah siseh loan lak ding tikah credit history an zoh ih credit score, history an zoh theu. Credit history, score a that lawngah loan lak theih asi.\nii) Ziangtin credit tha tuah asi?\na. Creidt card neih a tul. US um pekte pawl hrangah credit card neih a tul. Credit card neihmi hmangin thil lei tikah credit record a lang. Personal check le cash hmanmi pawl cu credit report ah a lang lo. Curuangah America um pek, loan lak tul leh ding pawl cun credit card tuah hrimhrim a tha. Credit card tuah tikah mi pakaht ih card pahnih hrawng neih asile a th ati asi. Pakhat neih khalin credit history build up theih asi.\nb. Credit card neih tikah fimkhur tulmi pawl cu credit lien over lo ding, due date hlan ah monthly bill pek ringring ding. Due date ah pek lo asile cawhkuan pek a tul ih credit line over asile cawhkuan a tul fawn. Credit card pek tlai tikah credit beauru ah report pek asi ih credit history a siat thei.\nc. Leiba pek lomi um lo ding. Leiba pek lo mi a um pang asile collection center ah an kuat ih collection center ah leiba kuamti pawl cu leiba pe thei lo tiah record a siat ter. Cui hlei ah leiba pek lomi, pawl a um asile credit history a siat ter ih credit score a siat ter.\nd. Leiba tam tuk tikah credit a siat ter.\ne. Credit card hlei ah loan neihmi, auto loan, travel loan tvp pawl tla credit history ah a lang thei ih credit history a bawm in a siat ter thei fawn.\nAmerica ram um tikah credit history thate neih a tul. Inn lei tikah siseh motor lei tikah siseh loan lak duh tikah credit history an zoh theu asi.\nBulpak credit history hi kumtin a lak in zohnak a um ih a mal bik kumkhat voikhat tal zoh a tha: www.annualcreditreport.com ah kumkaht voikhat alak in zoh theih asi.\ni) Inn lei maw, apartment ah um a tha?\nInn lei tikah loan thawn lei cio asi. Inn lei tikah a thatnak cu inn man pekmi pawl kha sumkhawl vek asi ih inn man pek tam poh le sumkhawl tam vek asi. Khatlamah laimi cu inn duhmi kan si ih mahte bulpak inn cu neih thei a tha asi.\nii) Inn lei thei dingin ziangvek neihcia a tul?\na) Credit score: Credit history a tha tikah loan lak theih asi. Loan lak thei dingin credut score, income, le leiba tam neih le neih lo an zoh theu asi. Innsang mi paziat an si ih income ziangzat an nei, ziangzat leiba pek ding an nei, timi pawl an zoh ih credit score a that ahcun thlatin pek thei ding zat an tuak ih loan cawi theih asi.\nb) Inn man.\nInn man pek tikah loan thawn inn lei asi vekin principle loan, interest on loan, property tax, property insurance, mortagage insurance ti pawl hi loan company hnenah a hlawm in pek theu asi. Mahte pek tulmi dang tla cu electric man, tidai man, neighborhood association fees( a um asile), electric, gas (mi hrekkhat gas hmang hrangah), hi pawl hi a tlangpi thu in cemmi asi.\nc) Property insurance le motor insurance pawl hmunkhat ah tuah asile discount a um theu ih inn , motor tivek pawl hi insurance hmunkhat ah tuah asile a tha zet.\nLife insurance cu thih tikah tantami hrangah asi. Nupi pasal, fate nei pawl hrangah a tul sinsin. Inn nei pawl tla inn man pe theh hrih lo pawl hrangah a tul zet. Life insurance a tlangpi thu in whole life, le term life ti in a um. Whole life policy cu thih tiang asilol, kum 90 tiang tivek in tarkung tiang policy asi. Term life insurance cu kum 10, 20, 30 tivek in kum bikhiah sung can hrangah life insurance lei asi. A um zia cu inn man pe rero lai pawl, fale cawm ding nei pawl, nupi pasal cawm ding helhkam ding nei pawl cakkhai, pawimawh thih hloh um pang sehla tanta mi fanau pawl sumpai lam ah an hai lo ding ten um ter thei dignin tumtah mi asi. Asinan life insurance lei tikah mai inn sang thlatin sumpai hman dingmi beibah khawp lei ding asilo. Company hnatuan nak ah hired hna nei pawl cu life insurance an pe cih theu nan hna tuannak cu a hmun lo ruangah life insurance ngai pawimawh thei cun pawnlam life insurance company ah lei thei ahcun lei a tha.\nAmerica ram ahcun “pay yourself first” ti asi. Leiba na neih tla le nangmai hrang khawl hmaisa aw, “leiba le saihlum hnget thei a silo” tivek deuh asi. Hmailam saupi hrangah fimkhur ten sumpai khawl thiam cia a thupi zet. Sumpai khawl dan a phunphun:\ni) 401k, IRA\nCompany ah hantuan nei pawl cu hired an si tikah 401k sumkhawl asi. 401k ret tikah a hlawknak cu tax pek hlan in sumkhawl asi, sumkhawltu pawl hrangah company in sum mi an bet (matching an tuah), sumkhawlmi cu nitin te stock market ah ret asi ih sumpai a pung rero. Lailam vokte vulh vekin nitin sumkhawlmi a rak thang rero thei asi. 401k cu pension account tiah ruat asi ih kum 59 ½ hlan ah lak asile regular tax hlei ah 10% tax penalty pek a tul. Asinan inn leinak, lole dam lo cakkhai hrangah sumsuah duh asile tax penaltu pek tullo in lak theih asi fawn.\nCompany ah “employee” in hna tuan loin mahte hnatuan pawl “self employed” asilole hnatuan nei lo tla sumpai neih ahcun pension hrangah IRA account ah sumpai khawl theih asi. IRA account ah retmi pawl cu tax pek hnu ah mai income sung ihsin pek asi ih nitin te sum ti punnakah ret asi tikah sum neih zat a thang rero thei asi.\nii) Student saving account\nFate nauhak te nei hrangah student saving account onsak in kumtin thlatin sumpai malteten fale te an tum tikah an college hrang retsak cia theih asi. Cutin account neih asile sumkhawlmi cu tax pek tul lo asi.\niii) Mutual fund, stock, bond, etc.\nInvestment ah sumpai ret duh asile stock, mutual fund, bond, tivek pawl lei theih asi. Mah rori in theih theh a tul lo ih a tuah tu, financial offier pawl in mi an tuahsak thei asi.\nKawhhran in income neihmi cu kawhhran member pawl thawh khawmmi asi deuh theh ruangah sumpai laklutnak lam thu cu tampi sim lo mei sehla.\nii) Account keeping\nKawhhran sumpai cu bank account ah thun theh hnu lawngah man siseh la a tha. Department dangdang in account a hranhran neih asi tla le Church Accountant lole treasurer hnenah financial report pek thei ringring a tha. Church sumpai a lut mi zaten record book sungah khum ringring thei tha. Sumlut cazin lawng si loin receipt pawl tiang record tha ten ret theh ding asi. Auditors pawlin sumpai an cek tikah sumlut sumsuak, verified theih dingin record felfai ten ret rignring a tha.\nKumtin kum thawk ah kumkhat hrang budget tuah in kawhhran pi sumlut ding budget siseh kumkhat sung sumhman dingmi pawl tuah cia thei a tha fawn. Department then pawl hrangah siseh zianghrangah ziangzat hman asi ding timi ret cia asile Executive committee decision tul nawn loin financial policy neih mi vekin budget sung ihsin tuanvo neitu in hmansuah theih asi.\nTreasurer in thlatin voikhat church leadership team hnenah financial statement report pek thei a tha. Sumlut sumsuak report pek ringring a tha. Sumpai thu ah transparent zet in sumpai a lut a suak piakhat khal kawhhran leadership team hnenah report pek a tha ih kawhhran mipi hnenah kumkhat voikhat tal a mal bik report tha ten pek a tha.\nKawhhran auditors in a mal bik kumkhat ah voikhat, a cang thei asile thla 6 voikhat audit tuah thei a tha. Auditor in sumlai sumsuak pawl receipt pawl thawn cekfel theh ding asi. Sumlut sumsuak cazin, receipt, le bank record pawl bank statement ah zoh in cekfel, audit tuah theh ding asi. Auditors pawlin kawhhran leadership team le kawhhran mipi hnenah report, cipciar pek ding asi. Kawhhran mipi pawlin kawhhran sumlut sumsuak cazin zoh duh, cekfel duh tikah transparent in zoh theih in cazin felfai neih thei ringring a tha.\nKawhhran sumpai neihmi pawl khawl thei mi a um asile saving account neih a tha. Bond, security products pawl ah sum tipunnak hrangah ret a tha. Kum reipi ret lo tla le hman lawk lo dingmi sumpai neihmi pawl cu regular checking ah ret lo in saving account ah ret thei asile sum tipun nak ah ret asile kawhhran hrang thathnemnak asi.\nvii) Pastor pay\nPastor pay hi US ram ih mil in pek thei a tha. Thenhra thenkhat hi a cang thei tawk in thildang ah hmang loin pastor pay le rawngbawlnak ah hman asi le a tha. OT san lai ahcun thenhra thenkhat cu levy miphun pawl hnenah pek a rak si theu. Asinan NT kawhhran tampi cun pastor hnenah pe theh loin rawngbalwnak dangdang ah hmana si. Sumpai mipi thawhsuah mi pawl cu kawhhran danbu vekin kawhhran mipi pawl lungkim tlangnak lamzin ah mipi thinlung thiangten hman thiam a thupi.\nPastor pay pek tikah then thiam a thupi: basic pay, housing allowance, life insurance, health insurance, pension pay, utilities allowance, book allowance, family allowance, tvp pek thiam a thupi zet. IRS in pastor pawlin an ngahmi sumpai lak ihsin housing allowance cu tax free ah an tuahmi asi. US ahcun kawhhran pawlin an tuah sak theu mi cu pastor pay basic pay hleiah health insurance, life insurance, pension, utitilies allowance, book allowance pawl pek cih thei a tha.\nNan bulpak thu hla, suahni, social security numbat, address, phone numbat pawl hi a tul lo pi in mi hnenah pek ding asilo. A bik takin phone thawn theih lo mi in an dil tikah zohman pek dah lo ding asi. A tlunih na thu hla pawl an theih asile nah min in credit card, bank account la an ong thei ih na hrangah thiltha lo a suak thei. A thlunih na bulpak thu pawl umnak cahnah pawl tla fimkhur ten kilhim ding asi. Hi pawl umnak cahnah cu hnawmpung sungah hlawn menmen ding asilo.\nNa banks tatement, credit card statement pawl zoh ringring aw. Na theih lo mi leiba, thilri leimi a um pang asile credit history check in credit beauru ah report pek lohli ding asi. A tul lopi in liankuan siseh cemnak lo dingin mahte kilhim awk thiam ding a thupi. Kumkhat voikhat tal na credit na cek theu asile a tha. A lak in ceknak a um. www.annualcreditreport.com ah cek theih rignrign asi.\nBASIC PERSONAL FINANCE.docx


Min Aung Hlaing Cu Mandalay Ah Ava Tlawng Ih Bomb Thawn An Rak Hmuak – Meifar\nMin Aung Hlaing Cu Mandalay Ah Ava Tlawng Ih Bomb Thawn An Rak Hmuak\nNovember 4, 2021 admin Myanmar 0\nMyanmar ramsung thuneihnak latu kum 65 mi Min Aung Hlaing cu Mandalay ah ava tlawng ih bomb thawn an rak hmuak ruangah ralbawi picang pakhat a thi ih palik bawi pakhat in hliam a tuar. (Min Aung Hlaing cu a him a si ding, a thuhla an langter lo).\nHimi bomb puahtu cu Burmese Zamani Group in anmah an si thu an phuangaw. Min Aung Hlaing cu November 3, 2021 ah Mandalay a thleng zo ih khuasung security khal an hngetkho zet.\nNovember 4 zinglam nazi 6:30 hrawngah Mandalay, Maha Aung Myay ramsung ih lungmankhung zuarnak hmunpi, ekinn kiangih um ralkap sakhan ah bomb an deng puak. Min Aung Hlaing hi sui le lungmankhung ngaina zettu a si ih a fehnak hmun ah lungmankhung ava zoh ṭheu.\nBomb puak ruangah ralbawi picang pakhat a thi ih palik bawi pakhat in hliam a tuar. Ralkap in lungmankhung pawl an zuar ding thuhla an suah ruangah Burmese Zamani Group in phuba laknak ah bomb an puah thu an rel. Himi bomb puak ruangah Mandalay ramsung cu security an hngetkho tuk, lamzin ih bike le motor pawl khal uluk zetin an zohdik vivo.\nTualsung mi pakhat in “78th lamzin ah nasa zetin zingzoinak an tuah, hmun dang khalah bike le motor pawl cu uluk zetin an chcek-up vivo” a ti.\nRalbawi Pawl Ih Sawmnak Cohlangtu Yan Aung In “An Kaihmi Lemcan Thiam Kan Unau Pawl Hrangah Ralbawi Ka Va Tong” A Ti\nRalkap Kut Sungah Leitlun Huap Sumpai $372 Million A Hloral